title: Deċiżjoni tal-Awtorità ta’ Sorveljanza tal-EFTA Nru 533/09/COL tas- 16 ta’ Diċembru 2009 li temenda, għas-sebgħa u sebgħin darba, ir-regoli proċedurali u sostantivi fil-qasam tal-għajnuna mill-Istat billi tintroduċi kapitolu ġdid dwar it-trattament ta’ ċerti tipi ta’ għajnuna mill-Istat

text:
               15.3.2012

               MT

               Il-Ġurnal Uffiċjali tal-Unjoni Ewropea

               L 75/26

         DEĊIŻJONI TAL-AWTORITÀ TA’ SORVELJANZA TAL-EFTA
   Nru 533/09/COL
   tas-16 ta’ Diċembru 2009
   li temenda, għas-sebgħa u sebgħin darba, ir-regoli proċedurali u sostantivi fil-qasam tal-għajnuna mill-Istat billi tintroduċi kapitolu ġdid dwar it-trattament ta’ ċerti tipi ta’ għajnuna mill-Istat
   L-AWTORITÀ TA’ SORVELJANZA TAL-EFTA (1),
   WARA LI KKUNSIDRAT il-Ftehim dwar iż-Żona Ekonomika Ewropea (2), b’mod partikolari l-Artikoli 61 u 63 u l-Protokoll 26 tiegħu,
   WARA LI KKUNSIDRAT il-Ftehim bejn l-Istati tal-EFTA dwar il-Ħolqien ta’ Awtorità tas-Sorveljanza u Qorti tal-Ġustizzja (3), u partikolarment l-Artikolu 24 u l-Artikolu 5(2)(b) tiegħu,
   Billi:
   Taħt l-Artikolu 24 tal-Ftehim dwar is-Sorveljanza u l-Qorti, l-Awtorità għandha ddaħħal fis-seħħ id-dispożizzjonijiet tal-Ftehim taż-ŻEE dwar l-għajnuna mill-Istat.
   Billi taħt l-Artikolu 5(2)(b) tal-Ftehim dwar is-Sorveljanza u l-Qorti, l-Awtorità għandha toħroġ avviżi jew linji gwida dwar kwistjonijiet trattati fil-Ftehim taż-ŻEE, jekk dak il-Ftehim jew il-Ftehim dwar is-Sorveljanza u l-Qorti jipprovdi hekk espressament jew jekk l-Awtorità tqis li hu meħtieġ,
   L-Awtorità adottat ir-Regoli Proċedurali u Sostantivi fil-Qasam tal-Għajnuna mill-Istat (4), fid-19 ta’ Jannar 1994.
   L-Awtorità Ewropea adottat Avviż dwar proċedura ssimplifikata għat-trattament ta’ ċerti tipi ta’ għajnuna mill-Istat (5) fis-16 ta’ Ġunju 2009.
   Dan l-Avviż huwa ta’ rilevanza wkoll għaż-Żona Ekonomika Ewropea,
   Applikazzjoni uniformi tar-regoli tal-għajnuna mill-Istat taż-ŻEE għandha tkun żgurata fiż-Żona Ekonomika Ewropea kollha,
   Skont il-punt II taħt l-intestatura “ĠENERALI” fl-aħħar tal-Anness XV tal-Ftehim taż-ŻEE, l-Awtorità għandha tadotta, wara konsultazzjoni mal-Kummissjoni Ewropea, atti li jikkorrispondu ma’ dawk adottati mill-Kummissjoni Ewropea,
   Wara li kkonsultat lill-Kummissjoni Ewropea fit-8 ta’ Diċembru 2009 u l-Istati tal-EFTA dwar is-suġġett b’ittri ddatati l-20 ta’ Novembru 2009,
   ADOTTA DIN ID-DEĊIŻJONI:
   Artikolu 1
   Il-Linji gwida dwar l-Għajnuna mill-Istat għandhom ikunu modifikati bl-introduzzjoni ta’ kapitlu ġdid dwar il-proċedura ssimplifikata għat-trattament ta’ ċerti tipi ta’ għajnuna mill-Istat. Il-kapitolu l-ġdid jinsab fl-Anness ta’ din id-Deċiżjoni.
   Artikolu 2
   Il-verżjoni bl-Ingliż biss hija awtentika.

      Magħmul fi Brussell, is-16 ta’ Diċembru 2009.

            Għall-Awtorità ta’ Sorveljanza ta' l-EFTA

         Per SANDERUD

            Il-President

         Kristján Andri STEFÁNSSON

            Membru tal-Kulleġġ

      (1)  Minn hawn ’il quddiem imsejħa “l-Awtorità”.

      (2)  Minn hawn ’il quddiem imsejjaħ “il-Ftehim taż-ŻEE”.

      (3)  Minn hawnhekk ’il quddiem imsejjaħ “Il-Ftehim dwar is-Sorveljaza u l-Qorti”.

      (4)  Il-Linji gwida dwar l-applikazzjoni u l-interpretazzjoni tal-Artikoli 61 u 62 tal-Ftehim dwar iż-ŻEE u l-Artikolu 1 tal-Protokoll 3 tal-Ftehim dwar is-Sorveljanza u l-Qorti, adottati u maħruġin mill-Awtorità fid-19 ta’ Jannar 1994, ippubblikati f’Il-Ġurnal Uffiċjali tal-Unjoni Ewropea (minn hawn ’il quddiem imsejjaħ ĠU) L 231 3.9.1994, p. 1 u fis-Supplimenti taż-ŻEE Nru 32 tat-3.9.1994 p. 1. Minn hawn ’il quddiem imsejħa “Il-Linji gwida għall-Għajnuna mill-Istat”. Il-verżjoni aġġornata tal-Linji gwida dwar l-Għajnuna mill-Istat tinsab fuq il-websajt tal-Awtorità: http://www.eftasurv.int/state-aid/legal-framework/state-aid-guidelines/

      (5)  ĠU C 136, 16.6.2009, p. 3.

      ANNESS I

         LINJI GWIDA DWAR PROĊEDURA SSIMPLIFIKATA GĦAT-TRATTAMENT TA’ ĊERTI TIPI TA’ GĦAJNUNA MILL-ISTAT
          (1)

      1   Introduzzjoni

                  (1)

                  Dawn il-Linji gwida jistabbilixxu proċedura ssimplifikata li permezz tagħha l-Awtorità bi ħsiebha, b’kooperazzjoni mill-qrib mal-Istati tal-EFTA kkonċernati, teżamina, f’perjodu qasir ta’ żmien, ċerti tipi ta’ miżuri ta’ appoġġ mill-Istat li jeħtieġu biss li l-Awtorità tivverifika li l-miżura hi skont ir-regoli u l-prattiċi eżistenti mingħajr ma teżerċita l-ebda setgħa ta’ diskrezzjoni. L-esperjenza li kisbet l-Awtorità mill-applikazzjoni tal-Artikolu 61 tal-Ftehim taż-ŻEE u tar-regolamenti, oqfsa, linji gwida u avviżi adottati fuq il-bażi tal-Artikolu 61 tal-Ftehim taż-ŻEE (2), uriet li ċerti kategoriji ta’ għajnuna nnotifikata huma normalment approvati mingħajr ma jitqanqlu dubji dwar il-kompatibbiltà tagħhom mal-Ftehim taż-ŻEE, dejjem jekk ma jkunx hemm xi ċirkostanzi speċjali. Dawn il-kategoriji ta’ għajnuna huma deskritti fit-Taqsima 2. Miżuri oħra ta’ għajnuna nnotifikati lill-Awtorità ser ikunu soġġetti għall-proċeduri approprjati (3) u normalment għall-Kodiċi tal-Aħjar Prattika għat-tmexxija tal-proċeduri ta’ kontroll tal-għajnuna mill-Istat.

                  (2)

                  L-għan ta’ dawn il-Linji gwida hu li jiġu stabbiliti l-kundizzjonijiet li taħthom l-Awtorità normalment se tadotta deċiżjoni f’forma qasira li tiddikjara ċerti tipi ta’ miżuri ta’ għajnuna mill-Istat kompatibbli mal-Ftehim taż-ŻEE skont il-proċedura ssimplifikata u li jipprovdu gwida dwar il-proċedura nnifisha. Meta l-kundizzjonijiet kollha indikati f’dawn il-Linji gwida jkunu sodisfatti, l-Awtorità se tagħmel l-almu tagħha biex tieħu deċiżjoni f’forma qasira li l-miżura nnotifikata ma tikkostitwixxix għajnuna jew li ma jitqajmux oġġezzjonijiet fi żmien 20 ġurnata tax-xogħol mid-data tan-notifika, skont l-Artikolu 4(2) jew l-Artikolu 4(3) tal-Parti II tal-Protokoll 3 tal-Ftehim bejn l-Istati tal-EFTA dwar it-Twaqqif ta’ Awtorità ta’ Sorvejalza u Qorti tal-Ġustizzja.

                  (3)

                  Madankollu, jekk xi waħda mis-salvagwardji jew esklużjonijiet indikati fil-punti 6 sa 12 tal-Linji gwida tkun applikabbli, l-Awtorità se tirrikorri għall-proċedura normali dwar għajnuna nnotifikata deskritta fil-Kapitolu II tal-Protokoll 3 u wara se tadotta deċiżjoni f’forma sħiħa skont l-Artikolu 4 u/jew l-Artikolu 7 ta’ dan ir-Regolament. Fi kwalunkwe każ, l-uniċi termini infurzabbli legalment huma dawk stabbiliti fl-Artikolu 4(5) u fl-Artikolu 7(6) tal-Protokoll 3.

                  (4)

                  Billi timxi mal-proċedura deskritti f’dawn il-Linji gwida, l-Awtorità għandha l-mira li tagħmel il-kontroll tal-għajnuna mill-Istat fiż-ŻEE iktar prevedibbli u effiċjenti. L-ebda parti minn dawn il-Linji gwida ma għandha tiġi interpretata li timplika li miżura ta’ għajnuna li ma tikkwalifikax bħala għajnuna mill-Istat fis-sens tal-Artikolu 61 tal-Ftehim taż-ŻEE għandha tiġi nnotifikata lill-Awtorità, għalkemm l-Istati tal-EFTA jibqgħu liberi li jinnotifikaw tali miżuri ta’ għajnuna għal raġunijiet ta’ ċertezza legali.

            2   Kategoriji ta’ Għajnuna mill-Istat adatti għal Trattament taħt il-Proċedura Ssimplifikata

         Kategoriji ta’ għajnuna mill-Istat eliġibbli

                  (5)

                  Il-kategoriji ta’ miżuri li ġejjin huma, fil-prinċipju, addattati biex jiġu ttrattati skont il-proċedura ssimplifikata:

                              (a)

                              Kategorija 1: Miżuri ta’ għajnuna li jaqgħu fi ħdan it-taqsimiet tal-“valutazzjoni standard” tal-linji gwida eżistenti
                              Il-miżuri ta’ għajnuna li jaqgħu taħt il-“valutazzjoni standard” (l-hekk imsejħa taqsimiet “żona ta’ sigurtà”) (4), jew taħt tipi ekwivalenti ta’ valutazzjoni (5) f’linji gwida orizzontali, li mhumiex koperti mir-Regolament għal Eżenzjoni Ġenerali Sħiħa, huma fil-prinċipju adattati biex jiġu ttrattati skont il-proċedura ssimplifikata.
                              Il-proċedura ssimplifikata se tiġi applikata biss fil-każijiet fejn l-Awtorità tkun sodisfatta, wara l-fażi ta’ qabel in-notifika (ara l-punti 13 sa 16), li r-rekwiżiti sostantivi u proċedurali kollha stipulati fit-taqsimiet applikabbli tal-linji gwida rispettivi jkunu sodisfatti. Dan jimplika li l-fażi ta’ qabel in-notifika tikkonferma li l-miżura ta’ għajnuna nnotifikata tissodisfa prima facie l-kundizzjonijiet rilevanti, kif spjegati f’aktar dettall f’kull wieħed mill-istrumenti orizzontali applikabbli, li jikkonċernaw:

                                          —

                                          it-tip ta’ benefiċjarji,

                                          —

                                          l-ispejjeż eliġibbli,

                                          —

                                          l-intensità tal-għajnuna u bonusijiet,

                                          —

                                          il-limitu massimu ta’ notifika individwali jew l-ammont massimu tal-għajnuna,

                                          —

                                          it-tip ta’ strument tal-għajnuna użat,

                                          —

                                          il-kumulazzjoni,

                                          —

                                          l-effett ta’ inċentiv,

                                          —

                                          it-trasparenza,

                                          —

                                          l-esklużjoni tal-benefiċjarji li huma soġġetti għal ordni ta’ rkupru pendenti (6).

                                    It-tipi ta’ miżuri li għalihom l-Awtorità lesta li tikkunsidra li tapplikalhom il-proċedura ssimplifikata fi ħdan din il-kategorija, b’mod partikolari jinkludu dawn li ġejjin:

                                          (i)

                                          miżuri ta’ kapital ta’ riskju li jieħdu forma oħra ħlief għall-parteċipazzjoni ġo fond ta’ investiment ta’ ekwità privata u li jissodisfaw il-kundizzjonijiet l-oħra kollha tat-Taqsima 4 tal-Linji Gwida dwar il-Kapital ta’ Riskju;

                                          (ii)

                                          għajnuna għall-investiment ambjentali li tissodisfa l-kundizzjonijiet tat-Taqsima 3 tal-Linji Gwida dwar l-Għajnuna Ambjentali:

                                                      —

                                                      li l-bażi tal-ispejjeż eliġibbli tagħha tiġi ddeterminata fuq il-bażi ta’ metodoloġija għall-kalkolu tal-ispejjeż kollha skont il-punt 82 tal-Linji Gwida dwar l-Għajnuna Ambjentali (7); jew

                                                      —

                                                      li tinkludi bonus ta’ ekoinnovazzjoni skont il-punt 78 tal-Linji Gwida dwar l-Għajnuna Ambjentali (8);

                                          (iii)

                                          għajnuna għall-impriżi innovattivi ġodda mogħtija skont il-punt 5.4 tal-Linji gwida għar-Riċerka u l-Iżvilupp u l-Innovazzjoni u li n-natura innovattiva tagħhom tiġi ddeterminata fuq il-bażi tal-punt 5.4(b)(i) tal-Linji gwida (9);

                                          (iv)

                                          għajnuna għar-raggruppamenti ta’ innovazzjoni mogħtija skont it-Taqsimiet 5.8 u 7.1 tal-Linji gwida għar-Riċerka u l-Iżvilupp u l-Innovazzjoni;

                                          (v)

                                          għajnuna għall-innovazzjoni fil-proċessi u fl-organizzazzjoni fis-servizzi mogħtija skont it-Taqsima 5.5 tal-Linji gwida għar-Riċerka u l-Iżvilupp u l-Innovazzjoni;

                                          (vi)

                                          Għajnuna reġjonali ad hoc li tkun taħt il-limiti tan-notifika individwali stipulati fil-punt 53 tal-Linji Gwida tal-Għajnuna Reġjonali (10);

                                          (vii)

                                          għajnuna għas-salvataġġ fis-setturi tal-manifattura u s-servizzi (ħlief fis-settur finanzjarju) li tissodisfa l-kundizzjonijiet sostantivi kollha tat-Taqsimiet 3.1.1 u 3.1.2 tal-Linji Gwida għas-Salvataġġ u r-Ristrutturazzjoni (11);

                                          (viii)

                                          skemi ta’ salvataġġ u ta’ ristrutturazzjoni għall-impriżi ż-żgħar li jissodisfaw il-kundizzjonijiet kollha tat-Taqsima 4 tal-Linji Gwida għas-Salvataġġ u r-Ristrutturazzjoni (12);

                                          (ix)

                                          għajnuna ad hoc għar-ristrutturazzjoni tal-impriżi żgħar u ta’ daqs medju, sakemm din tissodisfa l-kundizzjonijiet kollha stipulati fit-Taqsima 3 tal-Linji Gwida għas-Salvataġġ u r-Ristrutturazzjoni (13);

                                          (x)

                                          krediti għall-esportazzjoni fil-qasam tal-bini tal-vapuri li jissodisfaw il-kundizzjonijiet kollha tat-Taqsima 3.3.4 tal-Linji gwida dwar il-Bini tal-Vapuri (14);

                                          (xi)

                                          skemi ta’ għajnuna għas-settur awdjoviżiv li jissodisfaw il-kundizzjonijiet kollha stipulati fit-Taqsima 2.3 tal-Linji gwida dwar iċ-Ċinema rigward l-iżvilupp, il-produzzjoni, id-distribuzzjoni u l-promozzjoni ta’ xogħlijiet awdjoviżivi (15).

                                    Il-lista ta’ hawn fuq hija illustrattiva u tista’ tiżviluppa fuq il-bażi ta’ reviżjonijiet futuri tal-istrumenti li bħalissa huma applikabbli jew tal-adozzjoni ta’ strumenti ġodda. L-Awtorità tista’ tirrevedi din il-lista illustrattiva minn żmien għal żmien biex iżżommha f’konformità mar-regoli applikabbli dwar l-għajnuna mill-Istat.

                              (b)

                              Kategorija 2: Miżuri li jikkorrispondu għall-prassi deċiżjonali stabbilita tal-Awtorità
                              Il-miżuri ta’ għajnuna li l-karatteristiċi tagħhom jikkorrispondu għal dawk tal-miżuri ta’ għajnuna approvati f’minn tal-inqas tliet deċiżjonijiet preċedenti tal-Awtorità (minn issa ‘lquddiem id-“deċiżjonijiet preċedenti”) (16), li l-valutazzjoni tagħhom tista’, għalhekk, titwettaq immedjatament fuq il-bażi ta’ din il-prassi deċiżjonali stabbilita tal-Awtorità, huma fil-prinċipju adattati biex ikunu ttrattati skont il-proċedura ssimplifikata. Id-deċiżjonijiet tal-Awtorità biss li ġew adottati fl-aħħar għaxar snin qabel id-data ta’ qabel in-notifika (ara l-punt 14) jistgħu jikkwalifikaw bħala “deċiżjonijiet li joħolqu preċedent”.
                              Il-proċedura ssimplifikata se tiġi applikata biss fil-każijiet fejn l-Awtorità tkun sodisfatta, wara l-fażi ta’ prenotifika (ara l-punti 13-16), li l-kundizzjonijiet sostantivi u proċedurali li rregolaw id-deċiżjonijiet preċedenti jkunu ġew osservati, partikolarment rigward l-għanijiet u l-istruttura ġenerali tal-miżura, it-tipi ta’ benefiċjarji, l-ispejjeż eliġibbli, il-limiti ta’ notifika individwali, il-livelli ta’ intensità tal-għajnuna u (fejn applikabbli) il-bonusijiet, id-dispożizzjonijiet ta’ kumulazzjoni, l-effett ta’ inċentiv, u r-rekwiżiti tat-trasparenza. Barra minn hekk, kif imsemmi fil-punt 11, l-Awtorità se tirrikorri għall-proċedura normali meta l-miżura ta’ għajnuna nnotifikata tista’ tibbenefika lil impriża li hi soġġetta għal ordni ta’ rkupru pendenti wara deċiżjoni preċedenti tal-Awtorità li tiddikjara għajnuna illegali u inkompatibbli mal-Ftehim taż-ŻEE (l-hekk imsemmija kwistjoni Deggendorf).
                              It-tipi ta’ miżuri li għalihom l-Awtorità lesta li tikkunsidra li tapplikalhom il-proċedura ssimplifikata fi ħdan din il-kategorija, b’mod partikolari jinkludu dawn li ġejjin:

                                          (i)

                                          miżuri ta’ għajnuna għall-preservazzjoni tal-patrimonju kulturali nazzjonali relatati ma’ attivitajiet konnessi ma’ siti storiċi u antiki jew monumenti nazzjonali, sakemm l-għajnuna tkun limitata għall-“preservazzjoni tal-patrimonju” fis-sens tal-Artikolu 61(3)(c) tal-Ftehim taż-ŻEE li jinqara mal-Artikolu 107(3)(d) tat-Trattat dwar il-Funzjonament tal-Unjoni Ewropea (17);

                                          (ii)

                                          skemi ta’ għajnuna għal attivitajiet teatrali, ta’ żfin u mużikali (18);

                                          (iii)

                                          skemi ta’ għajnuna għall-promozzjoni ta’ lingwi ta’ minoranzi (19);

                                          (iv)

                                          miżuri ta’ għajnuna għall-industrija tal-istampar (20);

                                          (v)

                                          miżuri ta’ għajnuna għall-konnessjoni broadband f’żoni rurali (21);

                                          (vi)

                                          skemi ta’ garanzija għall-finanzjament tal-bini tal-vapuri (22);

                                          (vii)

                                          miżuri ta’ għajnuna li jissodisfaw id-dispożizzjonijiet applikabbli l-oħra kollha tar-Regolament għal Eżenzjoni Ġenerali Sħiħa, iżda li huma esklużi mill-applikazzjoni tiegħu sempliċement għaliex:

                                                      —

                                                      il-miżuri jikkostitwixxu ‘għajnuna ad hoc’ (23);

                                                      —

                                                      il-miżuri jingħataw f’forma mhux trasparenti (l-Artikolu 5 tar-Regolament għal Eżenzjoni Ġenerali Sħiħa), iżda l-ekwivalenti tal-għotja gross tagħhom hija kkalkolata fuq il-bażi ta’ metodoloġija approvata mill-Awtorità fi tliet deċiżjonijiet individwali adottati wara l-1 ta’ Jannar 2007;

                                          (viii)

                                          miżuri li jappoġġjaw l-iżvilupp tal-infrastruttura lokali li ma jikkostitwixxix għajnuna mill-Istat fi ħdan it-tifsira tal-Artikolu 61(1) tal-Ftehim taż-ŻEE minħabba l-fatt li, fid-dawl tal-karatteristiċi partikolari tal-każ, il-miżura inkwistjoni mhu ser ikollha l-ebda effett fuq il-kummerċ fi ħdan iż-ŻEE (24);

                                          (ix)

                                          it-tiġdid u/jew it-tibdil ta’ skemi eżistenti barra mill-ambitu tal-proċedura ssimplifikata prevista fid-Deċiżjoni tal-Awtorità Nru 195/04/COL tal-14 ta’ Lulju 2004 dwar id-dispożizzjonijiet għall-implimentazzjoni msemmija fl-Artikolu 27 fil-Parti II tal-Protokoll 3 tal-Ftehim bejn l-Istati tal-EFTA dwar it-Twaqqif ta’ Awtorità ta’ Sorveljanza u Qorti tal-Ġustizzja (ara l-kategorija 3 hawn taħt), pereżempju fir-rigward tal-adattament tal-iskemi eżistenti għall-linji gwida orizzontali ġodda (25).

                                    Din il-lista hija illustrattiva, peress li l-ambitu eżatt ta’ din il-kategorija jista’ jiżviluppa skont il-prassi deċiżjonali tal-Awtorità. L-Awtorità tista’ tirrevedi din il-lista illustrattiva minn żmien għal żmien biex iżżommha f’konformità mal-iżviluppi fil-prassi tagħha.

                              (c)

                              Kategorija 3: Proroga jew estensjoni ta’ skemi eżistenti
                              L-Artikolu 4 tar-Regolament tal-Awtorità Nru 195/04/COL jipprevedi proċedura ta’ notifika ssimplifikata għal ċerti alterazzjonijiet għal għajnuna eżistenti. Skont dan l-Artikolu, “[l]-alterazzjonijiet li ġejjin għall-għajnuna eżistenti għandhom jiġu nnotifikati fuq il-formola ssimplifikata ta’ notifikazzjoni preskritta fl-Anness II ta’ din id-Deċiżjoni:

                                          (a)

                                          żieda fl-estimi ta’ skema awtorizzata għall-għajnuna li teċċedi l-20 %;

                                          (b)

                                          it-tiġdid ta’ skema eżistenti awtorizzata għall-għajnuna sa massimu ta’ sitt snin, b’żieda fl-estimi jew mingħajrha;

                                          (c)

                                          l-issikkar ta’ ċerti kriterji għall-applikazzjoni ta’ skema awtorizzata ta’ għajnuna, tnaqqis fl-intensità tal-għajnuna jew tnaqqis fl-ispejjeż eliġibbli”.

                        Il-possibilltà li jkun applikat l-Artikolu 4 tad-Deċiżjoni tal-Awtorità Nru 195/04/COL tibqa’ mhix effettwata minn dawn il-Linji gwida. Madanakollu, l-Awtorità tistieden lill-Istat tal-EFTA li qed jinnotifika biex jipproċedi skont dawn il-Linji gwida, inkluż in-notifika minn qabel tal-miżuri ta’ għajnuna kkonċernati, waqt li jużaw il-formula ta’ notifika ssimplifikata annessa mad-Deċiżjoni tal-Awtorità Nru 195/04/COL. L-Awtorità, fil-kuntest ta’ din il-proċedura, se tistieden ukoll lill-Istat tal-EFTA kkonċernat biex jaqblu mal-pubblikazzjoni tat-taqsira tan-notifika tagħhom fuq il-websajt tal-Awtorità.

         Salvagwardji u esklużjonijiet

                  (6)

                  Billi l-proċedura ssimplifikata tapplika biss għall-għajnuna nnotifikata fuq il-bażi tal-Artikolu 1(3) tal-Parti I tal-Protokoll 3 tal-Ftehim bejn l-Istati tal-EFTA dwar it-Twaqqif ta’ Awtorità ta’ Sorveljanza u Qorti tal-Ġustizzja, għajnuna illegali hija eskluża. Barra minn hekk, safejn il-Ftehim taż-ŻEE japplika għas-setturi li ġejjin, il-proċedura ssimplifikata mhijiex se tapplika għal għajnuna għal attivitajiet fis-setturi tas-sajd u tal-akwakultura, attivitajiet fil-produzzjoni primarja ta’ prodotti jew attivitajiet agrikoli fl-ipproċessar jew il-kummerċjalizzazzjoni ta’ prodotti agrikoli. Barra minn hekk, il-proċedura ssimplifikata mhux se tkun applikata b’mod retroattiv lil miżuri prenotifikati qabel l-1 ta’ Jannar 2010.

                  (7)

                  Meta tivvaluta jekk miżura ta’ għajnuna nnotifikata taqax f’waħda mill-kategoriji eliġibbli stabbiliti mill-punt 5, l-Awtorità se tiżgura li l-linji gwida applikabbli u/jew il-prassi deċiżjonali stabbilita tal-Awtorità li fuq il-bażi tagħhom għandha tkun ivvalutata l-miżura tal-għajnuna nnotifikata, kif ukoll iċ-ċirkostanzi fattwali rilevanti kollha, jiġu stabbiliti b’ċarezza biżżejjed. Minħabba li l-kompletezza tan-notifika tikkostitwixxi element ewlieni biex jiġi ddeterminat jekk il-proċedura ssimplifikata għandhiex tiġi applikata, l-Istat tal-EFTA li jinnotifika huwa mistieden jagħti l-informazzjoni kollha rilevanti, inklużi, jekk ikun il-każ, id-deċiżjonijiet preċedenti invokati fil-bidu tal-fażi ta’ qabel in-notifika (ara l-punt 14).

                  (8)

                  Fejn il-formula tan-notifika ma tkunx kompluta jew tinkludi informazzjoni mhux korretta jew li tinganna, l-Awtorità mhijiex se tapplika l-proċedura ssimplifikata. Barra minn hekk, meta n-notifika tinvolvi kwistjonijiet legali ġodda ta’ interess ġenerali, l-Awtorità normalment mhijiex se tapplika l-proċedura ssimplifikata.

                  (9)

                  Filwaqt li normalment huwa preżunt li l-miżuri ta’ għajnuna li jaqgħu fil-kategoriji stabbiliti mill-punt 5 mhumiex se jqajmu dubji dwar il-kompatibbiltà tagħhom mal-Ftehim taż-ŻEE, xorta waħda jista’ jkun hemm ċirkostanzi speċjali li jkunu jeħtieġu investigazzjoni aktar mill-qrib. F’dawn il-każijiet, l-Awtorità tista’ tirrikorri lura għall-proċedura normali fi kwalunkwe ħin.

                  (10)

                  Dawn iċ-ċirkostanzi speċjali jistgħu jinkludu b’mod partikolari: ċerti tipi ta’ għajnuna li jkunu għadhom ma ġewx ivvalutati fil-prassi deċiżjonali tal-Awtorità, deċiżjonijiet preċedenti li l-Awtorità tista’ tkun fil-kors li tivvaluta mill-ġdid fid-dawl ta’ ġurisprudenza reċenti jew żviluppi reċenti taż-ŻEE, kwistjonijiet tekniċi ġodda, jew dubji dwar il-kompatibbiltà tal-miżura ma’ dispożizzjonijiet oħra tal-Ftehim taż-ŻEE (pereżempju, in-non-diskriminazzjoni; l-erba’ libertajiet, eċċ.).

                  (11)

                  L-Awtorità se tirrikorri għall-proċedura normali fejn il-miżura tal-għajnuna nnotifikata tista’ tibbenefika impriża li hi soġġetta għal ordni ta’ rkupru pendenti wara deċiżjoni li joħolqu preċedent tal-Awtorità li tiddikjara għajnuna illegali u inkompatibbli mal-Ftehim taż-ŻEE (l-hekk imsemmija kwistjoni Deggendorf).

                  (12)

                  Fl-aħħar nett, jekk fil-limitu ta’ żmien preskritt fil-punt 21 ta’ dawn il-Linji gwida terza persuna tesprimi dubji sostanzjati dwar il-miżura ta’ għajnuna nnotifikata, l-Awtorità se tirrikorri għall-proċedura normali (26) u tinforma b’dan lill-Istat tal-EFTA.

            3   Dipożizzjonijiet ta’ proċedura

         Il-kuntatti ta’ qabel in-notifika

                  (13)

                  L-Awtorità sabet li anki f’każijiet apparentement mhux problematiċi, il-kuntatti ta’ qabel in-notifika mal-Istat tal-EFTA li jinnotifika kienu ta’ ġid. Dawn il-kuntatti jippermettu lill-Awtorità u lill-Istati tal-EFTA, b’mod partikolari, biex jiddeterminaw, fi stadju bikri, l-istrumenti rilevanti jew id-deċiżjonijiet preċedenti tal-Awtorità, il-grad ta’ komplessità li l-valutazzjoni tal-Awtorità x’aktarx se tinvolvi, kif ukoll l-ambitu u l-volum ta’ informazzjoni li l-Awtoritià teħtieġ biex twettaq valutazzjoni sħiħa tal-każ.

                  (14)

                  Minħabba l-perjodu limitat tal-proċedura ssimplifikata, il-valutazzjoni tal-miżura ta’ appoġġ tal-Istat taħt il-proċedura ssimplifikata tiddependi fuq kuntatti ta’ qabel in-notifika mill-Istat tal-EFTA mal-Awtorità. F’dan il-kuntest, l-Istat tal-EFTA huwa mistieden jissottometti abbozz tal-formola tan-notifika flimkien mad-dokumenti ta’ informazzjoni supplimentari previsti fl-Artikolu 2 tad-Deċiżjoni tal-Awtorità Nru 195/04/COL, kif ukoll id-deċiżjonijiet preċedenti rilevanti jekk ikun xieraq, permezz tal-applikazzjoni informatika stabbilita tal-Awtorità. F’dan l-istadju l-Istat tal-EFTA jista’ jitlob ukoll li l-Awtorità teżentah mit-tkomplija ta’ ċerti partijiet tal-formola tan-notifika. Fil-kuntest tal-kuntatt ta’ qabel in-notifika, l-Istat tal-EFTA u l-Awtorità jistgħu jiftiehmu wkoll li l-Istat tal-EFTA ma jkollux bżonn jipprovdi l-abbozz tal-formola ta’ notifika u informazzjoni relatata fil-fażi ta’ qabel in-notifika. Ftehim bħal dan jista’ jkun approprjat, pereżempju, minħabba n-natura ripetittiva ta’ ċerti miżuri ta’ għajnuna (pereżempju l-kategorija ta’ għajnuna stabbiliti fil-punt 5(c) ta’ dawn il-Linji gwida). F’dan il-kuntest, l-Istat tal-EFTA jista’ jkun mistieden biex jipproċedi direttament bin-notifika fejn l-Awtorità ma tikkunsidrax neċessarja diskussjoni dettaljata dwar il-miżuri ta’ għajnuna maħsuba.

                  (15)

                  L-Awtorità għandha torganizza l-ewwel kuntatt ta’ qabel in-notifika fi żmien ġimagħtejn minn meta tirċievi l-abbozz tal-formola tan-notifika. L-Awtorità se tippromwovi ż-żamma ta’ kuntatti permezz tal-posta elettronika jew conference calls, jew torganizza laqgħat fuq talba speċifika tal-Istat tal-EFTA kkonċernat. Fi żmien 5 ġranet tax-xogħol wara l-aħħar kuntatt ta’ qabel in-notifika, l-Awtorità se tinforma lill-Istat tal-EFTA kkonċernat jekk hija tqisx li l-każ jikkwalifika prima facie biex jiġi ttrattat skont il-proċedura ssimplifikata, liema informazzjoni xorta jeħtieġ li tingħata biex il-miżura tikkwalifika biex tiġi ttrattata skont din il-proċedura, jew jekk il-każ huwiex se jibqa’ soġġett għall-proċedura normali.

                  (16)

                  L-indikazzjoni tal-Awtorità li l-każ ikkonċernat jista’ jiġi ttrattat skont il-proċedura ssimplifikata timplika li l-Istat tal-EFTA u l-Awtorità taqbel prima facie li l-informazzjoni provduta fil-kuntest tan-notifika minn qabel għandha, jekk sottomessa bħala notifika formali, tikkostitwixxi notifika kompleta. B’hekk, l-Awtorità fil-prinċipju tkun f’pożizzjoni li tapprova l-miżura, ladarba din tkun ġiet innotifikata formalment fuq il-bażi tal-formola tan-notifika li tinkorpora r-riżultat tal-kuntatti ta’ qabel in-notifika, mingħajr talba ulterjuri għal informazzjoni.

         In-Notifika

                  (17)

                  L-Istat tal-EFTA għandu jinnotifika l-miżura(i) ta’ għajnuna kkonċernata(i) mhux aktar tard minn xahrejn wara li jiġi informat mill-Awtorità li l-miżura tikkwalifika prima facie biex tiġi ttrattata skont il-proċedura ssimplifikata. Jekk in-notifika tinkludi xi bidliet meta mqabbla mal-informazzjoni preżentata fid-dokumenti ta’ qabel in-notifika, dawn il-bidliet għandhom ikunu enfasizzati b’mod prominenti fil-kuntest tal-formola tan-notifika.

                  (18)

                  Is-sottomissjoni tan-notifika mill-Istat tal-EFTA kkonċernat jagħti bidu għall-perjodu msemmi fil-punt 2 ta’ hawn fuq.

                  (19)

                  Il-proċedura ssimplifikata ma tipprovdix għal formola speċifika ta’ notifika ssimplifikata. Ħlief għal każijiet li jaqgħu fil-kategorija ta’ għajnuna indikata fil-punt 5(c) ta’ dawn il-Linji gwida, in-notifika għandha ssir fuq il-bażi tal-formoli standard tan-notifika inklużi fid-Deċiżjoni tal-Awtorità Nru 195/04/COL.

         Pubblikazzjoni ta’ sommarju tan-notifika

                  (20)

                  L-Awtorità se tippubblika fuq il-websajt tagħha sommarju tan-notifika, ibbażat fuq l-informazzjoni pprovduta mill-Istat tal-EFTA, fil-formola standard prevista fl-Anness ta’ dawn il-Linji gwida. Il-formola standard tinkludi indikazzjoni li, fuq il-bażi tal-informazzjoni pprovduta mill-Istat tal-EFTA, il-miżura ta’ għajnuna tista’ tikkwalifika għall-applikazzjoni ta’ proċedura ssimplifikata. Billi jitlob lill-Awtorità biex tittratta miżura nnotifikata taħt dawn il-Linji gwida, l-Istat tal-EFTA kkonċernat jiġi kkunsidrat li jaqbel mal-fatt li l-informazzjoni pprovduta fin-notifika tiegħu, li għandha tiġi ppubblikata fuq il-websajt fil-formola prevista fl-Anness ta’ dawn il-Linji gwida, hi ta’ natura mhux konfidenzjali. Barra minn hekk, l-Istati tal-EFTA huma mistiedna biex jindikaw b’mod ċar jekk in-notifika tinkludix xi sigrieti tan-negozju jew le.

                  (21)

                  Imbagħad, il-partijiet interessati jkollhom 10 ġranet tax-xogħol biex jissottomettu l-osservazzjonijiet tagħhom (inkluża l-verżjoni mhux konfidenzjali), b’mod partikolari dwar iċ-ċirkostanzi li jistgħu jeħtieġu investigazzjoni aktar dettaljata. F’każijiet fejn il-partijiet interessati jqajmu dubji sostanzjati mill-aspett tal-kompetizzjoni fir-rigward tal-miżura nnotifikata, l-Awtorità tirrikorri għall-proċedura normali u tinforma lill-Istat tal-EFTA u lill-parti(jiet) interessata(i) kkonċernata(i) dwar dan. L-Istat tal-EFTA kkonċernat jiġi wkoll informat dwar kwalunkwe dubju sostanzjat u jingħata l-opportunità li jikkummenta dwar tali dubju.

         Deċiżjoni f’forma qasira

                  (22)

                  Jekk l-Awtorità tkun sodisfatta li l-miżura nnotifikata tissodisfa l-kriterji għall-proċedura ssimplifikata (ara, b’mod partikolari, il-punt 5), hija normalment toħrog deċiżjoni f’forma qasira. L-Awtorità għalhekk se tagħmel l-almu tagħha biex tadotta deċiżjoni li l-miżura nnotifikata ma tikkostitwix għajnuna jew deċiżjoni li ma jitqajmux oġġezzjonijiet skont l-Artikolu 4(2) jew 4(3) tal-Parti II tal-Protokoll 3 fi żmien 20 ġurnata tax-xogħol mid-data tan-notifika sakemm ma tkunx applikabbli xi salvagwardja jew esklużjoni msemmija fil-punti 6 sa 12 ta’ dawn il-Linji gwida.

         Pubblikazzjoni tad-deċiżjoni f’forma qasira

                  (23)

                  Skont l-Artikolu 26(1) tal-Parti II tal-Protokoll 3, l-Awtorità se tippubblika sommarju tad-deċiżjoni fil-Ġurnal Uffiċjali tal-Unjoni Ewropea u fis-suppliment taż-ŻEE tieghu. Id-deċiżjoni f’forma qasira se tkun disponibbli fuq il-websajt tal-Awtorità. Se tinkludi referenza għall-informazzjoni fil-qosor dwar in-notifika kif ippubblikata fuq il-websajt tal-Awtorità fiż-żmien tan-notifika, valutazzjoni standard tal-miżura skont l-Artikolu 61(1) tal-Ftehim taż-ŻEE u, fejn applikabbli, dikjarazzjoni li l-miżura ta’ għajnuna hija ddikjarata kompatibbli mal-Ftehim taż-ŻEE peress li din taqa’ f’waħda jew aktar mill-kategoriji indikati fil-punt 5 ta’ dawn il-Linji gwida, bil-kategorija(i) applikabbli identifikata(i) b’mod espliċitu u b’referenza għall-istrumenti orizzontali applikabbli u/jew deċiżjonijiet preċedenti inkluża.

            4   Dispożizzjonijiet Finali

                  (24)

                  Fuq talba tal-Istat tal-EFTA kkonċernat, l-Awtorità se tapplika l-prinċipji indikati f’dawn il-Linji gwida għal miżuri nnotifikati skont il-punt 17 mill-1 ta’ Jannar 2010.

                  (25)

                  L-Awtorità tista’ tirrevedi dawn il-Linji gwida fuq il-bażi ta’ konsiderazzjonijiet importanti li jirrigwardaw il-politika dwar il-kompetizzjoni jew biex tikkunsidra l-evoluzzjoni tal-liġi u tal-prassi deċiżjonali dwar l-għajnuna mill-Istat. L-Awtorità biħsiebha tagħmel l-ewwel reviżjoni ta’ dawn il-Linji gwida l-aktar tard erba’ snin wara l-pubblikazzjoni tagħhom. F’dan il-kuntest, l-Awtorità se teżamina sa fejn huwa opportun li jitħejjew formoli speċifiċi ta’ notifika ssimplifikata biex jiffaċilitaw l-implimentazzjoni ta’ dawn il-Linji gwida.

         (1)  Dan il-Kapitlu jikkorispondi mal-Avviż mill-Kummisjsoni dwar proċedura ssimplifikata għat-trattament ta’ ċerti tipi ta’ għajnuna mill-Istat, ĠU C 136, 16.6.2009, p. 3.

         (2)  Ara, b’mod partikolari, il-Linji gwida għall-għajnuna mill-Istat għar-riċerka u l-iżvilupp u l-innovazzjoni, (ĠU L 305, 19.11.2009, p. 1 u s-Suppliment taż-ŻEE Nru 60, 19.11.2009, p. 1) minn issa ’l quddiem il-“Linji gwida għar-Riċerka u l-Iżvilupp u l-Innovazzjoni”; il-linji gwida dwar l-għajnuna mill-Istat għall-promozzjoni ta’ investimenti ta’ kapital ta’ riskju f’impriżi żgħar u ta’ daqs medju, ĠU L 184, 16.7.2009, p. 18, minn issa ’l quddiem il-“Linji Gwida dwar il-Kapital ta’ Riskju”; Il-linji gwida dwar l-għajuna mill-Istat għall-protezzjoni ambjentali, (ĠU L 144, 10.6.2010, p. 1 u s-Suppliment taż-ŻEE Nru 29, 10.6.2010, p. 1), minn issa ’l quddiem il-“Linji gwida dwar l-Għajnuna Ambjentali”; il-Linji gwida dwar l-għajnuna rerġnojali nazzjonali għall-2007-2013, ĠU L 54, 28.2.2008, p. 1, minn issa ’l quddiem il-“Linji Gwida dwar l-Għajnuna Reġjonali”; id-Deċiżjoni dwar l-estensjoni tal-Linji gwida dwar l-Għajnuna mill-Istat għall-bini tal-vapuri, ĠU L 148, 11.6.2009, p. 55, minn issa ’l quddiem il-“Linji gwida dwar il-Bini tal-Vapuri”; il-linji gwida dwar l-għajuna mill-Istat għal xogħolijiet ċinematografiċi u awdjoviżivi, (ĠU L 105, 21.4.2011, p. 32 u s-Suppliment taż-ŻEE Nru 23, 21.4.2011, p. 1), minn issa ’l quddiem il-“Linji gwida dwar iċ-Ċinema”; ir-Regolament tal-Kummissjoni (KE) Nru 800/2008 tas-6.8.2008 li jiddikjara ċerti kategoriji ta’ għajnuna bħala kompatibbli mas-suq komuni skont l-Artikoli 87 u 88 tat-Trattat (Regolament għal Eżenzjoni Ġenerali Sħiħa, ĠU L 214, 9.8.2008, p. 3), inkorporat fil-Ftehim taż-ŻEE mid-Deċiżjoni tal-Kumitat Konġunt Nru 120/2008 (ĠU L 339, 18.12.2008, p. 111, u s-Suppliment taż-ŻEE Nru 79, 18.12.2008, p. 20).

         (3)  Il-miżuri nnotifikata lill-Awtorità fil-kuntest tal-kriżi finanzjarja attwali skont il-linji gwida tal-Awtorità “L-applikazzjoni ta’ regoli dwar l-għajnuna mill-Istat għal miżuri meħuda fejn jidħlu istituzzjonijiet finanzjarji fil-kuntest tal-kriżi finanzjarja preżenti” (ĠU L 17, 20.1.2011, p. 1 u s-Suppliment taż-ŻEE Nru 3, 20.1.2011, p. 1) u “Qafas temportanju għal miżuri ta’ għajnuna mill-Istat biex isostnu l-appoġġ għall-finanzjament fil-kriżi finanzjarja u ekonomika attwali” (ĠU L 15, 20.1.2011, p. 26 u s-Suppliment taż-ŻEE Nru 3, 20.1.2011, p. 31) mhux se jkunu suġġetti għall-proċedura ssimplifikata stabbilita minn dawn il-Linji gwida. Arranġamenti ad hoc speċifiċi ġew stabbiliti biex jittrattaw malajr dawn il-każijiet.

         (4)  Bħat-Taqsima 5 tal-Linji gwida għar-Riċerka u l-Iżvilupp u l-Innovazzjoni jew bħat-Taqsima 3 tal-Linji Gwida dwar l-Għajnuna Ambjentali, u; bħat-Taqsima 4 tal-Linji Gwidi dwar il-Kapital ta’ Riskju.

         (5)  Il-Linji Gwida għall-Għajnuna Reġjonali; it-Taqsima 3.1.2 tal-Linji Gwida dwar l-għajnuna mill-Istat għas-salvataġġ u r-ristrutturazzjoni tal-impriżi f’diffikultà, ĠU L 107, 28.4.2005, p. 28, minn issa ’l quddiem il-“Linji Gwida għas-Salvataġġ u r-Ristrutturazzjoni”.

         (6)  L-Awtorità se tirrikorri għall-proċedura normali fejn il-miżura tal-għajnuna nnotifikata tista’ tibbenefika impriża li hi soġġetta għal ordni ta’ rkupru pendenti wara deċiżjoni li joħolqu preċedent tal-Awtorità li tiddikjara għajnuna illegali u inkompatibbli mal-Ftehim taż-ŻEE (l-hekk imsemmija kwistjoni Deggendorf). Ara l-Kawża C-188/92, TWD Textilwerke Deggendorf, Ġabra 1994, p. I-833.

         (7)  L-Artikolu 18(5) tar-Regolament għal eżenzjoni ġenerali Sħiħa jipprevedi metodoloġija ssimplifikata għall-kalkolu tal-ispejjeż.

         (8)  Ir-Regolament għal eżenzjoni ġenerali Sħiħa ma jeżentax il-bonuses għall-ekoinnovazzjoni.

         (9)  L-għajnuna lil impriżi innovattivi ġodda li jissodisfaw il-kundizzjonijiet stabbiliti fil-punt 5.4(b)(ii) tal-Linji gwida għar-Riċerka u l-Iżvilupp u l-Innovazzjoni biss hija soġġetta għar-Regolament għal eżenzjoni ġenerali Sħiħa.

         (10)  F’każijiet bħal dawn, l-informazzjoni li trid tingħata mill-Istat tal-EFTA trid turi minn qabel li: (i) l-ammont ta’ għajnuna jibqa’ taħt il-limitu tan-notifika (mingħajr kalkoli sofistikati tal-valur nett preżenti); (ii) l-għajnuna tikkonċerna investiment ġdid (mhux investiment ta’ sostituzzjoni); u (iii) l-effetti vantaġġużi tal-għajnuna dwar l-iżvilupp reġjonali jegħlbu b’mod ċar id-distorsjonijiet tal-kompetizzjoni li din toħloq). Ara, pereżempju, id-Deċiżjoni tal-Kummissjoni fil-każ N 721/2007 (il-Polonja, “Reuters Europe SA”).

         (11)  Ara, pereżempju, id-Deċiżjoni tal-Kummissjoni fil-każijiet N 28/2006 (Il-Polonja, Techmatrans), N 258/2007 (Il-Ġermanja, Rettungsbeihilfe zugunsten der Erich Rohde KG) u N 802/2006 (L-Italja, għajnuna għas-salvataġġ lil Sandretto Industrie).

         (12)  Ara, pereżempju, id-Deċiżjonijiet tal-Kummissjoni fil-każijiet N 85/2008 (L-Awstrija, Skema ta’ garanzija għall-impriżi żgħar u ta’ daqs medju fir-reġjun ta’ Salzburg), N 386/2007 (Franza, Skema ta’ salvataġġ u ristrutturazzjoni għall-impriżi żgħar u ta’ daqs medju), N 832/2006 (l-Italja, skema ta’ salvataġġ u ristrutturazzjoni Valle d’Aosta). Dan il-metodu huwa skont l-Artikolu 1(7) tar-Regolament għal Eżenzjoni Ġenerali Sħiħa.

         (13)  Ara, pereżempju, id-Deċiżjonijiet tal-Kummissjoni fil-każijiet N 92/2008 (L-Awstrija, Għajnuna għar-ristrutturazzjoni għal Der Bäcker Legat) u N 289/2007 (L-Italja, Għajnuna għar-ristrutturazzjoni għal Fiem SRL).

         (14)  Ara, pereżempju, id-Deċiżjonijiet tal-Kummissjoni fil-każijiet N 76/2008 (Il-Ġermanja, Proroga tal-iskema ta’ finanzjament CIRR għall-esportazzjoni ta’ vapuri), N 26/2008 (Id-Danimarka, Bidliet fl-iskema ta’ finanzjament għall-esportazzjoni ta’ vapuri) u N 760/2006 (Spanja, Estensjoni tal-iskema ta’ finanzjament għall-esportazzjoni – il-bini ta’ vapuri fi Spanja).

         (15)  Għalkemm il-kriterji tal-Linji gwida japplikaw direttament biss għall-attività tal-produzzjoni, fil-prattika dawn jiġu applikati wkoll b’analoġija biex jivvalutaw il-kompatibbiltà tal-attivitajiet ta’ qabel u wara l-produzzjoni ta’ xogħlijiet awdjoviżivi, kif ukoll il-prinċipji tan-neċessità u l-proporzjonalità skont l-Artikoli 61(3)(c) tat-Ftehim taż-ŻEE. Ara, pereżempju, id-Deċiżjonijiet tal-Kummissjoni fil-każijiet N 233/2008 (Skema ta’ għajnuna għall-films Latvjani), N 72/2008 (Spanja, Skema għall-promozzjoni ta’ films f’Madrid), N 60/2008 (L-Italja, Skema ta’ għajnuna għall-films fir-reġjun ta’ Sardinja) u N 291/2007 (Il-Fond għall-Films Olandiżi).

         (16)  L-Awtorità tista’ wkoll toqgħod fuq id-deċiżjonijiet adottati mill-Kummissjoni meta jkun valutat jekk hemmx prassi ta’ teħid ta’ deciżjoni stabbilita sew.

         (17)  Ara, pereżempju, id-Deċiżjonijiet tal-Kummissjoni fil-każijiet N 393/2007 (L-Olanda, Sussidju lil NV Bergkwartier), N 106/2005 (Il-Polonja, Hala Ludowa fi Wroclaw) u N 123/2005 (L-Ungerija, Skema intiża għat-turiżmu u l-kultura fl-Ungerija).

         (18)  Ara, pereżempju, id-Deċiżjonijiet tal-Kummissjoni fil-każijiet N 340/2007 (Spanja, Għajnuna għal attivitajiet teatrali, ta’ żfin, mużikali u awdjoviżivi fil-pajjiż Bask); N 257/2007 (Spanja, Il-promozzjoni ta’ produzzjonijiet teatrali fil-pajjiż Bask) u N 818/99 (Franza; Taxxa parafiskali għall-ispettakli u l-kunċerti).

         (19)  Ara, pereżempju, id-Deċiżjonijiet tal-Kummissjoni fil-każijiet N 776/2006 (Spanja, Għajnuna għall-promozzjoni tal-Lingwa Baska), N 49/2007 (Spanja, Għajnuna għall-promozzjoni tal-Lingwa Baska) u N 161/2008 (Spanja, Għajnuna għal-Lingwa Baska).

         (20)  Ara, pereżempju, id-Deċiżjoniijiet tal-Kummissjoni fil-każijiet N 687/2006 (Ir-Repubblika Slovakka, Għajnuna lil Kalligram s.r.o. għal rivista), N 1/2006 (is-Slovenja, Il-promozzjoni tal-industrija tal-pubblikazzjoni fis-Slovenja) u N 268/2002 (L-Italja, Għajnuna għall-industrija tal-istampar fi Sqallija).

         (21)  Ara, pereżempju, id-Deċiżjonijiet tal-Kummissjoni fil-każijiet N 264/2006 (L-Italja, broadband għat-Toskana rurali), N 473/2007 (L-Italja, Konnessjonijiet broadband għall-Alto Adige) u N 115/2008 (broadband fiż-żoni rurali tal-Ġermanja).

         (22)  Ara, pereżempju, id-Deċiżjonijiet tal-Kummissjoni fil-każijiet N 325/2006 (Il-Ġermanja, proroga tal-iskemi ta’ garanzija għall-finanzjament tal-bini tal-vapuri), N 35/2006 (Franza, Skema ta’ garanzija għall-finanzjament u għall-garanzija tal-vapuri) u N 253/2005 (L-Olanda, Skema ta’ garanzija għall-finanzjament tal-vapuri).

         (23)  L-għajnuna ad hoc ħafna drabi tiġi eskluża mill-ambitu tar-Regolament għal eżenzjoni ġenerali Sħiħa. Din l-esklużjoni tapplika għall-impriżi kbar kollha (Artikolu 1(5) tar-Regolament għal Eżenzjoni Ġenerali Sħiħa), kif ukoll, f’ċerti każijiet, għall-impriżi żgħar u ta’ daqs medju (ara l-Artikoli 13 u 14 rigward l-għajnuna reġjonali, l-Artikolu 16 dwar l-intraprenditorija min-nisa, l-Artikolu 29 dwar l-għajnuna fil-forma ta’ kapital ta’ riskju u l-Artikolu 40 dwar l-għajnuna għar-reklutaġġ ta’ ħaddiema żvantaġġati). Rigward il-kundizzjonijiet speċifiċi li jirregolaw l-għajnuna għall-investiment reġjonali ad hoc, ara n-nota ta’ qiegħ il-paġna Nru 10 aktar ‘il fuq. Barra minn hekk, dawn il-Linji gwida huma bla ħsara għal kwalunkwe komunikazzjoni jew dokument ta’ gwida tal-Kummissjoni li jistabbilixxi kriterji dettaljati ta’ valutazzjoni ekonomika għall-analiżi tal-kompatibbiltà tal-każijiet soġġetti għal notifika individwali.

         (24)  Ara d-Deċiżjonijiet tal-Kummissjoni fil-każijiet N 258/2000 (Il-Ġermanja, il-pixxina rikreattiva Dorsten), N 486/2002 (L-Isvezja, Għajnuna għal sala tal-kungressi f’Visby), N 610/2001 (Il-Ġermanja, Il-Programm dwar l-infrastruttura tat-turiżmu ta’ Baden-Württemberg), N 337/2007 (L-Olanda, Sostenn għal Bataviawerf – Rikostruzzjoni ta’ bastiment tas-seklu 17). Biex il-miżura kkonċernata tiġi kkunsidrata li m’għandha l-ebda effett fuq il-kummerċ fi ħdan iż-ŻEE, dawn l-erba’ deċiżjonijiet li joħolqu preċedent jeħtieġu, l-aktar prominentement, li l-Istat tal-EFTA juri l-karatteristiċi li ġejjin: 1. l-għajnuna ma twassalx biex l-investimenti jiġu attratti fir-reġjun ikkonċernat; u 2. li l-prodotti/servizzi prodotti mill-benefiċjarju huma purament lokali u/jew għandhom żona ta’ attrazzjoni li hi limitata b’mod ġeografiku; u 3. li ma jkunx hemm ħlief effett marġinali fuq il-konsumaturi mill-Istati tal-EFTA ġirien; u 4. li s-sehem tas-suq tal-benefiċjarju hu minimu skont kwalunkwe definizzjoni tas-suq rilevanti użata u li l-benefiċjarju ma jagħmilx parti minn grupp ta’ impriżi iktar wiesa’. Dawn il-karatteristiċi għandhom ikunu enfasizzati fl-abbozz tal-formula ta’ notifika msemmi fil-punt 14 ta’ dawn il-linji gwida.

         (25)  ĠU L 139, 25.5.2006, p. 37 u s-Suppliment taż-ŻEE Nru 26, 25.5.2006, p. 1. Emendat bid-Deċiżjoni 319/05/COL tal-14.12.2005 (ĠU L 113, 27.4.2006, p. 24, is-Suppliment taż-ŻEE Nru 21, 27.4.2006, p. 46) u d-Deċiżjoni 789/08/COL tas-17.12.2008 (ĠU L 340, 22.12.2010, p. 1 u s-Suppliment taż-ŻEE Nru 72, 22.12.2010, p. 1). Ir-Regolament tal-Kunsill (KE) Nru 794/2004 tal-21.4.2004 li jimplimenta r-Regolament tal-Kunsill (KE) Nru 659/1999 li jistabbilixxi regoli dettaljati għall-applikazzjoni tal-Artikolu 93 tat-Trattat tal-KE, ĠU L 140, 30.4.2004, p. 1.

         (26)  Din ma timplikax xi żieda fid-drittijjiet ta’ partijiet terzi minħabba l-każistika tal-Qorti tal-EFTA u tal-Qrati Komunitarji. Ara l-Kawża T-95/03, Asociación de Empresarios de Estaciones de Servicio de la Comunidad Autónoma de Madrid u Federación Catalana de Estaciones de Servicio vs Il-Kummissjoni, Ġabra 2006, p. II-4739, punt 139, u l-Kawża T-73/98, Prayon-Rupel vs Il-Kummissjoni, Ġabra 2001, p. II-867, punt 45.

      ANNESS II

         SOMMARJU TAN-NOTIFIKA: STEDINA LIL TERZI PERSUNI BIEX JISSOTTOMETTU L-KUMMENTI TAGĦHOM

         NOTIFIKA TA’ MIŻURA TA’ GĦAJNUNA MILL-ISTAT

      F’… l-Awtorità rċeviet notifika ta’ miżura ta’ għajnuna skont l-Artikolu 1(3) tal-Parti I tal-Protokoll 3 tal-Ftehim bejn l-Istati tal-EFTA dwar it-Twaqqif ta’ Awtorità ta’ Sorveljanza u Qorti tal-Ġustizzja. Wara eżami preliminari, l-Awtorità sabet li l-miżura nnotifikata tista’ taqa’ fl-ambitu tal-Linji gwida tal-Awtorità dwar proċedura ssimplifikata għat-trattament ta’ ċerti każijiet ta’ għajnuna mill-Istat (ĠU C …, p. ….).
      L-Awtorità tistieden lil terzi persuni interessati biex jissottomettu lill-Awtorità l-kummenti li jista’ jkollhom dwar il-miżura proposta.
      Il-karatteristiċi ewlenin tal-miżura ta’ għajnuna huma dawn li ġejjin:

                  Numru ta’ referenza tal-għajnuna: N …

                  Stat tal-EFTA:

                  Numru ta’ referenza tal-Istat tal-EFTA:

                  Reġjun:

                  Awtorità li qed tagħmel l-għotja:

                  Titolu tal-miżura ta’ għajnuna:

                  Bażi legali nazzjonali:

                  Bażi taż-ŻEE Proposta għall-valutazzjoni: … linji gwida jew prassi stabbilita tal-Awtorità kif indikati fid-Deċiżjoni tal-Awtorità (1, 2 u 3).

                  Tip ta’ miżura: Skema ta’ għajnuna/Għajnuna ad hoc

                  Emenda ta’ miżura ta’ għajnuna eżistenti:

                  Tul ta’ żmien (skema):

                  Data tal-għotja:

                  Settur(i) ekonomiku(ċi) kkonċernat(i):

                  Tip ta’ benefiċjarju (SMEs/impriżi kbar):

                  Baġit:

                  Strument tal-għajnuna (għotja, sussidju fuq ir-rata tal-imgħax, …):

            Il-kummenti dwar kwistjonijiet ta’ kompetizzjoni relatati mal-miżura nnotifikata għandhom jaslu għand l-Awtorità mhux aktar tard minn 10 ġranet tax-xogħol wara d-data ta’ din il-pubblikazzjoni u għandhom jinkludu verżjoni mhux konfidenzjali ta’ dawn il-kummenti biex ikunu pprovduti lill-Istat tal-EFTA kkonċernat u/jew partijiet interessati oħra. Il-kummenti jistgħu jintbagħtu lill-Awtorità bil-faks, bil-posta jew bil-posta elettronika taħt n-numru tar-riferenza N … fl-indirizz li ġej:

                  L-Awtorità ta’ Sorveljanza tal-EFTA

                  Rue Belliard 35

                  B-1040 Brussell

                  BELGIUM

                  Faks (+ 32 0) 2 286 18 00

                  Indirizz elettroniku: registry@eftasurv.int


title: 2009/942/KE: Deċiżjoni tal-Kunsill tat- 30 ta’ Novembru 2009 li temenda d-Deċiżjoni 2006/325/KE biex tipprevedi proċedura għall-implimentazzjoni tal-Artikolu 5(2) tal-Ftehim bejn il-Komunità Ewropea u r-Renju tad-Danimarka dwar il-ġurisdizzjoni u r-rikonoxximent u l-infurzar ta’ sentenzi f’materji ċivili u kummerċjali

text:
               16.12.2009

               MT

               Il-Ġurnal Uffiċjali tal-Unjoni Ewropea

               L 331/24

         DEĊIŻJONI TAL-KUNSILL
   tat-30 ta’ Novembru 2009
   li temenda d-Deċiżjoni 2006/325/KE biex tipprevedi proċedura għall-implimentazzjoni tal-Artikolu 5(2) tal-Ftehim bejn il-Komunità Ewropea u r-Renju tad-Danimarka dwar il-ġurisdizzjoni u r-rikonoxximent u l-infurzar ta’ sentenzi f’materji ċivili u kummerċjali
   (2009/942/KE)
   IL-KUNSILL TAL-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 61(c) tiegħu, flimkien mal-ewwwel sentenza tal-ewwel subparagrafu tal-Artikolu 300(2) u l-ewwel subparagrafu tal-Artikolu 300(3) tiegħu,
   Wara li kkunsidra l-proposta mill-Kummissjoni,
   Wara li kkunsidra l-opinjoni tal-Parlament Ewropew (1),
   Billi:

               (1)

               L-applikazzjoni tad-dispożizzjonijiet tar-Regolament tal-Kunsill (KE) Nru 44/2001 tat-22 ta’ Diċembru 2000 dwar ġurisdizzjoni u rikonoxximent u eżekuzzjoni ta’ sentenzi f’materji ċivili u kummerċjali (2) ġiet estiża għad-Danimarka bil-Ftehim bejn il-Komunità Ewropea u r-Renju tad-Danimarka dwar ġurisdizzjoni u rikonoxximent u eżekuzzjoni ta’ sentenzi f’materji ċivili u kummerċjali (3) (minn hawn ’il quddiem “il-Ftehim”), konkluż bid-Deċiżjoni tal-Kunsill 2006/325/KE (4).

               (2)

               L-Artikolu 5(2) tal-Ftehim jipprevedi li d-Danimarka ma tidħol fl-ebda ftehim internazzjonali li jista’ jaffettwa jew ibiddel l-kamp ta’ applikazzjoni tar-Regolament (KE) Nru 44/2001, sakemm dan ma jsirx bi ftehim mal-Komunità u jsiru l-arranġamenti sodisfaċenti fir-rigward tarrelazzjoni bejn il-Ftehim u l-ftehim internazzjonali inkwistjoni.

               (3)

               La l-Ftehim u lanqas id-Deċiżjoni 2006/325/KE ma jistipulaw kif il-Komunità għandha tesprimi l-ftehim tagħha għall-konklużjoni mid-Danimarka, tal-ftehim internazzjonali inkwistjoni.

               (4)

               Għalhekk jeħtieġ li tiġi stabbilita proċedura għall-implimentazzjoni tal-Artikolu 5(2) tal-Ftehim. Tali proċedura għandha tiżgura li d-deċiżjonijiet li jesprimu l-ftehim tal-Komunità jkunu jistgħu jittieħdu malajr.

               (5)

               Meta tiġi infurmata mid-Danimarka dwar l-intenzjoni tagħha li tidħol fi ftehim internazzjonali, il-Kummissjoni għandha tivvaluta l-koerenza ta’ dak il-ftehim mar-Regolament (KE) Nru 44/2001, inkluż l-leġislazzjoni Komunitarja li taffettwa dak ir-Regolament, u tistabbilixxi kwalunkwe arranġament li jista’ jkun meħtieġ. Peress li l-objettiv huwa li jkun hemm applikazzjoni uniformi tad-dispożizzjonijeit tar-Regolament (KE) Nru 44/2001 fl-Istati Membri kollha u fid-Danimarka, il-Kummissjoni għandha tiżgura li d-Danimarka ma tidħolx fi ftehim internazzjonali speċifiku jekk dan jista’ jaffettwa lkondizzjonijiet li bihom il-Komunità nnfisha taderixxi għall-ftehim inkwistjoni, jew, skont il-każ, tawtorizza lill-Istati Membri biex jaderixxu għalih fl-interess tal-Komunità. Jekk il-Komunità hija diġa parti għall-ftehim inkwistjoni jew jekk il-Komunità tkun awtorizzat lill-Istati Membri biex isiru parti għalih fl-interess tal-Komunità, il-Kummissjoni għandha tagħmel valutazzjoni ta’ natura aktar limitata bil-għan li jiġi vverfikat li d-Danimarka tipproponi li taderixxi għall-ftehim internazzjonali taħt l-istess kondizzjonijiet bħall-Komunità jew, skont il-każ, l-Istati Membri kif awtorizzati mill-Komunità.

               (6)

               Id-Deċiżjoni 2006/325/KE għandha tiġi emendata kif meħtieġ sabiex tipprevedi tali proċedura.

               (7)

               Skont l-Artikolu 3 tal-Protokoll dwar il-pożizzjoni tar-Renju Unit u l-Irlanda, anness mat-Trattat dwar l-Unjoni Ewropea u għat-Trattat li jistabbilixxi l-Komunità Ewropea, ir-Renju Unit u l-Irlanda qed jieħdu sehem fl-adozzjoni u fl-applikazzjoni ta’ din id-Deċiżjoni.

               (8)

               Skont l-Artikoli 1 u 2 tal-Protokoll dwar il-pożizzjoni tad-Danimarka, anness mat-Trattat dwar l-Unjoni Ewropea u t-Trattat li jistabbilixxi l-Komunità Ewropea, d-Danimarka mhijiex tieħu sehem fl-adozzjoni ta’ din id-Deċiżjoni u mhijiex marbuta biha jew suġġetta għall-applikazzjoni tagħha,

         IDDEĊIEDA KIF ĠEJ:
   Artikolu Uniku
   Fid-Deċiżjoni Nru 2006/325/KE għandhom jiddaħħlu l-Artikoli li ġejjin:

      “Artikolu 1a
      1.   Għall-fini li jiġi applikat l-Artikolu 5(2) tal-Ftehim il-Kummissjoni għandha tevalwa, qabel ma tittieħed deċiżjoni li tesprimi l-ftehim tal-Komunità, jekk il-ftehim internazzjonali previst mid-Danimarka jirrendix il-Ftehim ineffettiv u ma jimminax il-funzjonament tajjeb tas-sistema stabbilita bir-regoli tiegħu.
      2.   Il-Kummissjoni għandha tiegħu deċiżjoni motivata fi żmien 90 jum minn meta tiġi infurmata mid-Danimarka bl-intenzjoni tad-Danimarka li tidħol fil-ftehim internazzjonali inkwistjoni.
      Jekk il-ftehim internazzjonali inkwistjoni jissodisfa lkondizzjonijiet msemmija fil-paragrafu 1, id-deċiżjoni mill-Kummissjoni għandha tesprimi il-ftehim tal-Komunità fis-sens tal-Artikolu 5(2) tal-Ftehim.
      Artikolu 1b
      Il-Kummissoni għandha tinforma lill-Istati Membri dwar il-ftehimiet internazzjonali li d-Danimarka tkun ġiet awtorizzata li tikkonkludi skont l-Artikolu 1a.”

      Magħmul fi Brussell, it-30 ta’ Novembru 2009.

            Għall-Kunsill

            Il-President

         B. ASK

      (1)  L-Opinjoni tal-24 ta’ Novembru 2009 (għadha mhijiex ippubblikata fil-Ġurnal Uffiċjali).

      (2)  ĠU L 12, 16.1.2001, p. 1.

      (3)  ĠU L 299, 16.11.2005, p. 62.

      (4)  ĠU L 120, 5.5.2006, p. 22.


title: 2009/222/KE: Deċiżjoni tal-Parlament Ewropew tat- 22 ta' April 2008 dwar l-għeluq tal-kontijiet tal-Aġenzija Ewropea għas-Sigurtà Marittima għas-sena finanzjarja 2006

text:
               31.3.2009

               MT

               Il-Ġurnal Uffiċjali tal-Unjoni Ewropea

               L 88/200

         DEĊIŻJONI TAL-PARLAMENT EWROPEW
   tat-22 ta' April 2008
   dwar l-għeluq tal-kontijiet tal-Aġenzija Ewropea għas-Sigurtà Marittima għas-sena finanzjarja 2006
   (2009/222/KE)
   IL-PARLAMENT EWROPEW,
   wara li kkunsidra l-kontijiet annwali finali tal-Aġenzija Marittima Ewropea tas-Sigurtà għas-sena finanzjarja 2006 (1),
   wara li kkunsidra r-rapport tal-Qorti tal-Awdituri dwar il-kontijiet annwali finali tal-Aġenzija Marittima Ewropea tas-Sigurtà għas-sena finanzjarja 2006, flimkien mat-tweġibiet tal-Aġenzija (2),
   wara li kkunsidra r-rakkomandazzjoni tal-Kunsill tat-12 ta' Frar 2008 (5843/2008 – C6-0084/2008),
   wara li kkunsidra t-Trattat tal-KE, u b'mod partikulari l-Artikolu 276 tiegħu,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (3), u b'mod partikulari l-Artikolu 185 tiegħu,
   wara li kkunsidra r-Regolament (KE) Nru 1406/2002 tal-Parlament Ewropew u tal-Kunsill tas-27 ta' Ġunju 2002 li jistabbilixxi Aġenzija Marittima Ewropea tas-Sigurtà (4), u b'mod partikulari l-Artikolu 19 tiegħu,
   wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta' Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 (5), u b'mod partikulari l-Artikolu 94 tiegħu,
   wara li kkunsidra l-Artikolu 71 u l-Anness V tar-Regoli ta' Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għat-Trasport u t-Turiżmu (A6-0115/2008),

               1.

               Jinnota li l-kontijiet annwali finali tal-Aġenzija Marittima Ewropea tas-Sigurtà huma kif annessi mar-rapport tal-Qorti tal-Awdituri;

               2.

               Japprova l-għeluq tal-kontijiet tal-Aġenzija Marittima Ewropea tas-Sigurtà għas-sena finanzjarja 2006;

               3.

               Jagħti istruzzjonijiet lill-President tiegħu biex jgħaddi din id-deciżjoni lid-Direttur Eżekuttiv tal- Aġenzija tas-Sigurtà Marittima Ewropea, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (Serje L).

            Il-President

         Hans-Gert PÖTTERING

            Is-Segretarju Ġenerali

         Harald RØMER

      (1)  ĠU C 261, 31.10.2007, p. 20.

      (2)  ĠU C 309, 19.12.2007, p. 55.

      (3)  ĠU L 248, 16.9.2002, p. 1.

      (4)  ĠU L 208, 5.8.2002, p. 1.

      (5)  ĠU L 357, 31.12.2002, p. 72.


title: Id-Deċiżjoni tal-Kunsill tal-21 ta' Diċembru 1999 dwar it-tħaddim provviżorju tal-Ftehim fil-forma ta' Korrispondenza bejn il-Komunità Ewropea u r-Repubblika tal-Belarus li jemenda l-Ftehim bejn il-Komunità Ewropea u r-Repubblika tal-Belarus fuq il-kummerċ fi prodotti tessili

text:
Avviż Legali Importanti

|

31999D0869

Official Journal L 336 , 29/12/1999 P. 0026 - 0026

		Id-Deċiżjoni tal-Kunsilltal-21 ta' Diċembru 1999dwar it-tħaddim provviżorju tal-Ftehim fil-forma ta' Korrispondenza bejn il-Komunità Ewropea u r-Repubblika tal-Belarus li jemenda l-Ftehim bejn il-Komunità Ewropea u r-Repubblika tal-Belarus fuq il-kummerċ fi prodotti tessili(1999/869/KE)IL-KUNSILL TA' L-UNJONI EWROPEA,Wara li kkunsidra t-Trattat li jistabbilixxi l-Komunitajiet Ewropej, u b'mod partikolari l-Artikolu 133 f'konnessjoni ma' l-Artikolu 300(2), l-ewwel sentenza tiegħu,Wara li kkunsidra l-proposta mill-Kummissjoni,Billi:(1) l-Kummissjoni nnegozjat f'isem il-Komunità Ewropea l-Ftehim f'forma ta' Korrispondenza biex tirrevedi u testendi l-ftehim bilaterali eżistenti u l-protokolli fuq il-kummerċ fi prodotti tat-tessuti mar-Repubblika tal-Belarus;(2) dan il-Ftehim f'forma ta' Korrispondenza għandu, meta wieħed jikkonsidra ż-żidiet fil-kwoti fl-1999, ikun imħaddem fuq bażi provviżorju malajr kemm jista' jkun qabel l-aħħar ta' l-1999, wara l-pubblikazzjoni ta' din id-Deċiżjoni fil-Ġurnal Uffiċjali, sakemm jitlestew il-proċeduri meħtieġa għall-konklużjoni, suġġett għat-tħaddim provvizorju reċiproku mir-Repubblika tal-Belarus,ADOTTA DAN IR-REGOLAMENT:Artikolu 1Il-Ftehim fil-forma ta' Korrispondenza bejn il-Komunità Ewropea u r-Repubblika tal-Belarus li jemenda l-Ftehim bejn il-Komunità Ewropea u r-Repubblika tal-Belarus fuq il-kummerċ fi prodotti tat-tessuti għandu jitħaddem fuq bażi provviżorju, sal-konklużjoni formali u suġġett għat-tħaddim provviżorju reċiproku tal-Ftehim mir-Repubblika tal-Belarus [1].It-test tal-Ftehim huwa mehmuż ma' din id-Deċiżjoni.Artikolu 2Din id-Deċiżjoni għandha tkun pubblikata fil-Ġurnal Uffiċjali tal-Komunitajiet Ewropej.Għandha tidħol fis-seħħ fil-jum ta'wara il-pubblikazzjoni tagħha fil-Ġurnal Uffiċjali.Magħmula fi Brussel, 21 ta' Diċembru 1999.Għall-KunsillIl-PresidentT. Halonen[1] Id-data minn meta it-tħaddim provvizorju jidħol fis-seħħ għandha tkun pubblikata fil-Ġurnal Uffiċjali tal-Komunitajiet Ewropej, serie C.--------------------------------------------------


title: Deċiżjoni tal-Kunsill (UE) 2015/2029 tal-10 ta' Novembru 2015 li taħtar membru Malti u żewġ membri supplenti Maltin fil-Kumitat tar-Reġjuni

text:
               13.11.2015

               MT

               Il-Ġurnal Uffiċjali tal-Unjoni Ewropea

               L 297/8

         DEĊIŻJONI TAL-KUNSILL (UE) 2015/2029
   tal-10 ta' Novembru 2015
   li taħtar membru Malti u żewġ membri supplenti Maltin fil-Kumitat tar-Reġjuni
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 305 tiegħu,
   Wara li kkunsidra l-proposta mill-Gvern Malti,
   Billi:

               (1)

               Fis-26 ta' Jannar, fil-5 ta' Frar u fit-23 ta' Ġunju 2015, il-Kunsill adotta d-Deċiżjonijiet (UE) 2015/116/UE (1), (UE) 2015/190/UE (2) u (UE) 2015/994/UE (3) li jaħtru l-membri u l-membri supplenti fil-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020.

               (2)

               Konsegwentement għat-tmiem tal-mandat tas-Sur Peter BONELLO, sar vakanti siġġu ta' membru fil-Kumitat tar-Reġjuni,

               (3)

               Konsegwentement għat-tmiem tal-mandat li abbażi tiegħu kien ġie propost is-Sur Frederick CUTAJAR (Sindku ta' Santa Luċija), sar vakanti siġġu ta' membru supplenti fil-Kumitat tar-Reġjuni,

               (4)

               Konsegwentement għall-ħatra tas-Sur Anthony MIFSUD bħala membru fil-Kumitat tar-Reġjuni, isir vakanti siġġu ta' membru supplenti,

         ADOTTA DIN ID-DEĊIŻJONI:
   Artikolu 1
   Huwa b'dan maħtur membru fil-Kumitat tar-Reġjuni għall-bqija tal-mandat attwali, jiġifieri sal-25 ta' Jannar 2020:

               —

               Is-Sur Anthony MIFSUD, Kunsillier, Kunsill Lokali tal-Imtarfa.

         Artikolu 2
   Huma b'dan maħturin membri supplenti fil-Kumitat tar-Reġjuni għall-bqija tal-mandat attwali, jiġifieri sal-25 ta' Jannar 2020:

               —

               Is-Sur Frederick CUTAJAR, Viċi Sindku, Kunsill Lokali ta' Santa Luċija;

               —

               Is-Sinjura Graziella GALEA, Sindku, Kunsill Lokali ta' San Pawl il-Baħar.

         Artikolu 3
   Din id-Deċiżjoni għandha ssir effettiva fil-jum tal-adozzjoni tagħha.

      Magħmul fi Brussell, l-10 ta' Novembru 2015.

            Għall-Kunsill

            Il-President

         P. GRAMEGNA

      (1)  ĠU L 20, 27.1.2015, p. 42.

      (2)  ĠU L 31, 7.2.2015, p. 25.

      (3)  ĠU L 159, 25.6.2015, p. 70.


title: Deċiżjoni (UE) 2015/1663 tal-Parlament Ewropew tad-29 ta' April 2015 dwar il-kwittanza għall-implimentazzjoni tal-baġit tal-Aġenzija Ewropea għall-Mediċini għas-sena finanzjarja 2013

text:
               30.9.2015

               MT

               Il-Ġurnal Uffiċjali tal-Unjoni Ewropea

               L 255/263

      DEĊIŻJONI (UE) 2015/1663 TAL-PARLAMENT EWROPEW
      tad-29 ta' April 2015
      dwar il-kwittanza għall-implimentazzjoni tal-baġit tal-Aġenzija Ewropea għall-Mediċini għas-sena finanzjarja 2013
      IL-PARLAMENT EWROPEW,

                  —

                  wara li kkunsidra l-kontijiet annwali finali tal-Aġenzija Ewropea għall-Mediċini għas-sena finanzjarja 2013,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea għall-Mediċini għas-sena finanzjarja 2013, flimkien mat-tweġibiet tal-Aġenzija (1),

                  —

                  wara li kkunsidra d-dikjarazzjoni ta' assigurazzjoni (2) dwar l-affidabbiltà tal-kontijiet u l-legalità u r-regolarità tat-tranżazzjonijiet ta' bażi, ipprovduta mill-Qorti tal-Awdituri għas-sena finanzjarja 2013 skont l-Artikolu 287 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-rakkomandazzjoni tal-Kunsill tas-17 ta' Frar 2015 dwar il-kwittanza li għandha tingħata lill-Aġenzija għall-implimentazzjoni tal-baġit għas-sena finanzjarja 2013 (05304/2015 — C8-0054/2015),

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (3),

                  —

                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (4), u b'mod partikolari l-Artikolu 208 tiegħu,

                  —

                  wara li kkunsidra r-Regolament (KE) Nru 726/2004 tal-Parlament Ewropew u tal-Kunsill tal-31 ta' Marzu 2004 li jistabbilixxi proċeduri Komunitarji għall-awtorizzazzjoni u s-sorveljanza ta' prodotti mediċinali għall-użu mill-bniedem u veterinarju u li jistabbilixxi l-Aġenzija Ewropea għall-Mediċini (5), u b'mod partikolari l-Artikolu 68 tiegħu,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta' Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (6),

                  —

                  wara li kkunsidra r-Regolament ta' Delega tal-Kummissjoni (UE) Nru 1271/2013 tat-30 ta' Settembru 2013 dwar Regolament Finanzjarju ta' qafas għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill (7), u b'mod partikolari l-Artikolu 108 tiegħu,

                  —

                  wara li kkunsidra l-Artikolu 94 u l-Anness V tar-Regoli ta' Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A8–0075/2015),

         1.

            Jagħti l-kwittanza lid-Direttur Eżekuttiv tal-Aġenzija Ewropea għall-Mediċini għall-implimentazzjoni tal-baġit tal-Aġenzija għas-sena finanzjarja 2013.

         2.

            Jippreżenta l-kummenti tiegħu fir-riżoluzzjoni t'hawn taħt;

         3.

            Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hi parti integrali minnha, lid-Direttur Eżekuttiv tal-Aġenzija Ewropea għall-Mediċini, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L).

               Il-President

            Martin SCHULZ

               Is-Segretarju Ġenerali

            Klaus WELLE

         (1)  ĠU C 442, 10.12.2014, p. 193.

         (2)  Ara n-nota f'qiegħ il-paġna 1.

         (3)  ĠU L 248, 16.9.2002, p. 1.

         (4)  ĠU L 298, 26.10.2012, p. 1.

         (5)  ĠU L 136, 30.4.2004, p. 1.

         (6)  ĠU L 357, 31.12.2002, p. 72.

         (7)  ĠU L 328, 7.12.2013, p. 42.


title: 2008/429/KE,Euratom: Deċiżjoni tal-Kunsill u l-Kummissjoni tas- 26 ta’ Mejju 2008 dwar il-konklużjoni tal-Protokoll għall-Ftehim ta’ Sħubija u Koperazzjoni bejn il-Komunitajiet Ewropej u l-Istati Membri tagħhom, min-naħa waħda u r-Repubblika ta’ l-Armenja min-naħa l-oħra, biex titqies l-adeżjoni tar-Repubblika tal-Bulgarija u tar-Rumanija ma’ l-Unjoni Ewropea

text:
               11.6.2008

               MT

               Il-Ġurnal Uffiċjali ta’ l-Unjoni Ewropea

               L 151/33

         DEĊIŻJONI TAL-KUNSILL U L-KUMMISSJONI
   tas-26 ta’ Mejju 2008
   dwar il-konklużjoni tal-Protokoll għall-Ftehim ta’ Sħubija u Koperazzjoni bejn il-Komunitajiet Ewropej u l-Istati Membri tagħhom, min-naħa waħda u r-Repubblika ta’ l-Armenja min-naħa l-oħra, biex titqies l-adeżjoni tar-Repubblika tal-Bulgarija u tar-Rumanija ma’ l-Unjoni Ewropea
   (2008/429/KE, Euratom)
   IL-KUNSILL ta’ L-UNJONI EWROPEA,
   U L-KUMMISSJONI TAL-KOMUNITAJIET EWROPEJ,
   Wara li kkunsidraw t-Trattat li jistabbilixxi l-Komunità Ewropea, u partikolarment l-Artikolu 44(2), l-aħħar sentenza ta’ l-Artikolu 47(2) u l-Artikoli 55, 57(2), 71, 80(2), 93, 94, 133 u 181a, flimkien mat-tieni sentenza ta’ l-Artikolu 300(2) u l-ewwel subparagrafu ta’ l-Artikolu 300(3) tiegħu,
   Wara li kkunsidraw it-Trattat li jistabbilixxi l-Komunità Ewropea ta’ l-Enerġija Atomika, u partikolarment it-tieni paragrafu ta’ l-Artikolu 101 tiegħu,
   Wara li kkunsidraw l-Att ta’ Adeżjoni tal-Bulgarija u tar-Rumanija, u b'mod partikolari l-Artikolu 6(2) tiegħu,
   Wara li kkunsidra l-proposta tal-Kummissjoni,
   Wara li kkunsidraw l-opinjoni tal-Parlament Ewropew (1),
   Wara li kkunsidraw l-approvazzjoni tal-Kunsill skond l-Artikolu 101 tat-Trattat li jistabbilixxi l-Komunità Ewropea ta’ l-Enerġija Atomika,
   Billi:

               (1)

               Il-Protokoll għall-Ftehim ta’ Sħubija u Koperazzjoni bejn il-Komunitajiet Ewropej u l-Istati Membri tagħhom, min-naħa waħda, u r-Repubblika ta’ l-Armenja, min-naħa l-oħra, sabiex titqies l-adeżjoni tar-Repubblika tal-Bulgarija u tar-Rumanija fl-Unjoni Ewropea, ġie ffirmat f'isem il-Komunità Ewropea u l-Istati Membri tagħha fis-27 ta’ Ġunju 2007 skond id-Deċiżjoni tal-Kunsill Nru 2007/548/KE (2).

               (2)

               Pendenti d-dħul tiegħu fis-seħħ, il-Protokoll ġie applikat fuq bażi provviżorja mill-1 ta’ Jannar 2007.

               (3)

               Il-Protokoll għandu jiġi approvat,

         IDDEĊIDEW KIF ĠEJ:
   Artikolu 1
   Il-Protokoll għall-Ftehim ta’ Sħubija u Koperazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Repubblika ta’ l-Armenja, min-naħa l-oħra, sabiex titqies l-adeżjoni tar-Repubblika tal-Bulgarija u tar-Rumanija ma’ l-Unjoni Ewropea, qiegħed b'dan jiġi approvat f'isem il-Komunità Ewropea, il-Komunità Ewropea ta’ l-Enerġija Atomika u l-Istati Membri.
   It-test tal-Protokoll huwa anness ma’ din id-Deċiżjoni (3).
   Artikolu 2
   Il-President tal-Kunsill, f’isem il-Komunità Ewropea u l-Istati Membri tagħha, għandu jagħti n-notifika prevista fl-Artikolu 3(2) tal-Protokoll (4). Il-President tal-Kummissjoni għandu fl-istess waqt jagħti din in-notifika f'isem il-Komunità Ewropea ta’ l-Enerġija Atomika.

      Magħmula fi Brussell, 26 ta’ Mejju 2008.

            Għall-Kunsill

            Il-President

         D. RUPEL

            Għall-Kummissjoni

            Il-President

         José Manuel BARROSO

      (1)  Opinjoni mogħtija fl-10 ta’ Lulju 2007 (għadha mhix ippubblikata fil-Ġurnal Uffiċjali).

      (2)  ĠU L 202, 3.8.2007, p. 25.

      (3)  ĠU L 202, 3.8.2007, p. 26.

      (4)  Id-data tad-dħul fis-seħħ tal-Protokoll ser tiġi pubblikata fil-Ġurnal Uffiċjali ta’ l-Unjoni Ewropea mis-Segretarjat Ġenerali tal-Kunsill.


title: 2008/792/KE: Deċiżjoni tal-Kunsill tal- 25 ta' Frar 2008 dwar l-iffirmar u l-applikazzjoni provviżorja ta’ Protokoll għall-Ftehim ta’ Sħubija u Kooperazzjoni li jistabbilixxi sħubija bejn il-Komunitajiet Ewropej u l-Istati Membri tagħhom, minn naħa waħda, u r-Repubblika ta’ l-Użbekistan min-naħa l-oħra, biex titqies l-adeżjoni tar-Repubblika tal-Bulgarija u tar-Rumanija ma’ l-Unjoni Ewropea

text:
               14.10.2008

               MT

               Il-Ġurnal Uffiċjali ta’ l-Unjoni Ewropea

               L 272/5

         DEĊIŻJONI TAL-KUNSILL
   tal-25 ta' Frar 2008
   dwar l-iffirmar u l-applikazzjoni provviżorja ta’ Protokoll għall-Ftehim ta’ Sħubija u Kooperazzjoni li jistabbilixxi sħubija bejn il-Komunitajiet Ewropej u l-Istati Membri tagħhom, minn naħa waħda, u r-Repubblika ta’ l-Użbekistan min-naħa l-oħra, biex titqies l-adeżjoni tar-Repubblika tal-Bulgarija u tar-Rumanija ma’ l-Unjoni Ewropea
   (2008/792/KE)
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 44(2), it-tielet sentenza ta’ l-Artikolu 47(2), u l-Artikoli 55, 57(2), 71, 80(2), 93, 94, 133 u 181a, flimkien mat-tieni sentenza ta’ l-ewwel subparagrafu ta’ l-Artikolu 300(2) tiegħu,
   Wara li kkunsidra t-Trattat ta’ Adeżjoni tar-Repubblika tal-Bulgarija u tar-Rumanija, u b’mod partikolari l-Artikolu 4(3) tiegħu,
   Wara li kkunsidra l-Att ta’ l-Adeżjoni tar-Repubblika tal-Bulgarija u tar-Rumanija, u b’mod partikolari l-Artikolu 6(2) tiegħu,
   Wara li kkunsidra l-proposta tal-Kummissjoni,
   Billi:

               (1)

               Fit-23 ta’ Ottubru 2006, il-Kunsill, f’isem il-Komunità u l-Istati membri tagħha awtorizza lill-Kummissjoni, biex tinnegozja mar-Repubblika ta’ l-Użbekistan Protokoll għall-Ftehim ta’ Sħubija u Kooperazzjoni li jistabbilixxi sħubija bejn il-Komunitajiet Ewropej u l-Istati Membri tagħhom, minn naħa waħda, u r-Repubblika ta’ l-Użbekistan min-naħa l-oħra, biex titqies l-adeżjoni tar-Repubblika tal-Bulgarija u tar-Rumanija ma’ l-Unjoni Ewropea.

               (2)

               Suġġett għall-konklużjoni possibbli tiegħu f’data aktar tard, il-Protokoll għandu jiġi ffirmat f’isem il-Komunitajiet Ewropej u l-Istati Membri tagħhom.

               (3)

               Il-Protokoll għandu jiġi applikat b’mod provviżorju mill-1 ta’ Jannar 2007, sakemm jintemmu l-proċeduri rilevanti għall-konklużjoni formali tiegħu,

         IDDEĊIEDA KIF ĠEJ:
   Artikolu 1
   Il-President tal-Kunsill hu b’dan awtorizzat li jaħtar il-persuna/i bis-setgħa li tiffirma/jiffirmaw, f’isem il-Komunità u l-Istati Membri tagħha, il-Protokoll għall-Ftehim ta’ Sħubija u Kooperazzjoni li jistabilixxi sħubija bejn il-Komunitajiet Ewropej u l-Istati Membri tagħhom, minn naħa l-waħda, u r-Repubblika ta’ l-Użbekistan min-naħa l-oħra, biex titqies l-adeżjoni tar-Repubblika tal-Bulgarija u tar-Rumanija ma’ l-Unjoni Ewropea, bil-possibbiltà li jkun konkluż fi stadju ulterjuri.
   It-test tal-Protokoll huwa mehmuż ma’ din id-Deċiżjoni.
   Artikolu 2
   Sakemm jidħol fis-seħħ, il-Protokoll għandu jiġi applikat fuq bażi provviżorja mill-1 ta’ Jannar 2007.

      Magħmula fi Brussell, 25 ta’ Frar 2008.

            Għall-Kunsill

            Il-President

         A. VIZJAK

    ---documentbreak---

               14.10.2008

               MT

               Il-Ġurnal Uffiċjali ta’ l-Unjoni Ewropea

               L 272/6

         PROTOKOLL
   għall-Ftehim ta’ Sħubija u Kooperazzjoni li jistabbilixxi sħubija bejn il-Komunitajiet Ewropej u l-Istati Membri tagħhom, minn naħa waħda, u r-Repubblika ta’ l-Użbekistan, min-naħa l-oħra, dwar l-adeżjoni tar-Repubblika tal-Bulgarija u tar-Rumanija fl-Unjoni Ewropea
   IR-RENJU TAL-BELĠJU,
   IR-REPUBBLIKA TAL-BULGARIJA,
   IR-REPUBBLIKA ĊEKA,
   IR-RENJU TAD-DANIMARKA,
   IR-REPUBBLIKA FEDERALI TAL-ĠERMANJA,
   IR-REPUBBLIKA TA’ L-ESTONJA,
   L-IRLANDA,
   IR-REPUBBLIKA ELLENIKA,
   IR-RENJU TA’ SPANJA,
   IR-REPUBBLIKA FRANĊIŻA,
   IR-REPUBBLIKA TALJANA,
   IR-REPUBBLIKA TA’ ĊIPRU,
   IR-REPUBBLIKA TAL-LATVJA,
   IR-REPUBBLIKA TAL-LITWANJA,
   IL-GRAN DUKAT TAL-LUSSEMBURGU,
   IR-REPUBBLIKA TA’ L-UNGERIJA,
   IR-REPUBBLIKA TA’ MALTA,
   IR-RENJU TA’ L-OLANDA,
   IR-REPUBBLIKA TA’ L-AWSTRIJA,
   IR-REPUBBLIKA TAL-POLONJA,
   IR-REPUBBLIKA PORTUGIŻA,
   IR-RUMANIJA,
   IR-REPUBBLIKA TAS-SLOVENJA,
   IR-REPUBBLIKA SLOVAKKA,
   IR-REPUBBLIKA TAL-FINLANDJA,
   IR-RENJU TA’ L-IŻVEZJA,
   IR-RENJU UNIT TAL-GRAN BRITTANJA U L-IRLANDA TA’ FUQ,
   minn hawn ‘il quddiem imsejħa ‘l-Istati Membri tal-KE’, irrappreżentati mill-Kunsill ta’ l-Unjoni Ewropea, u
   MILL-KOMUNITÀ EWROPEA U MILL-KOMUNITÀ EWROPEA TA’ L-ENERĠIJA ATOMIKA,
   minn hawn ‘il quddiem imsejħa ‘il-Komunitajiet’ irrappreżentati mill-Kunsill ta’ l-Unjoni Ewropea u mill-Kummissjoni Ewropea,
   minn naħa waħda, u
   IR-REPUBBLIKA TA’ L-UŻBEKISTAN
   min-naħa l-oħra,
   minn hawn ‘il quddiem imsejħa “il-Partijiet” għall-għanijiet ta’ dan il-Protokoll,
   WARA LI KKUNSIDRAW id-dispożizzjonijiet tat-Trattat bejn ir-Renju tal-Belġju, ir-Repubblika Ċeka, ir-Renju tad-Danimarka, ir-Repubblika Federali tal-Ġermanja, ir-Repubblika ta’ l-Estonja, ir-Repubblika Ellenika, ir-Renju ta’ Spanja, ir-Repubblika Franċiza, l-Irlanda, ir-Repubblika Taljana, ir-Repubblika ta’ Ċipru, ir-Repubblika tal-Latvja, ir-Repubblika tal-Litwanja, il-Gran Dukat tal-Lussemburgu, ir-Repubblika ta’ l-Ungerija, ir-Repubblika ta’ Malta, ir-Renju ta’ l-Olanda, ir-Repubblika ta’ l-Awstrija, ir-Repubblika tal-Polonja, ir-Repubblika Portugiża, ir-Repubblika tas-Slovenja, ir-Repubblika Slovakka, ir-Repubblika tal-Finlandja, ir-Renju ta’ l-Iżvezja, ir-Renju Unit tal-Gran Brittanja u l-Irlanda ta’ Fuq (l-Istati Membri ta’ l-Unjoni Ewropea), u r-Repubblika tal-Bulgarija u r-Rumanija, dwar l-adeżjoni tar-Repubblika tal-Bulgarija u r-Rumanija ma’ l-Unjoni Ewropea, li ġie ffirmat fil-Lussemburgu fil-25 ta’ April 2005 u li ser jidħol fis-seħħ fl-1 ta’ Jannar 2007,
   WARA LI KKUNSIDRAW is-sitwazzjoni ġdida fir-relazzjonijiet bejn ir-Repubblika ta’ l-Użbekistan u l-Unjoni Ewropea li joħorġu mill-adeżjoni fl-UE ta’ żewġ Stati Membri ġodda, li tiftaħ opportunitajiet għal aktar żvilupp għall-kooperazzjoni bejn ir-Repubblika ta’ l-Użbekistan u l-Unjoni Ewropea,
   FILWAQT LI JQISU x-xewqa tal-Partijiet li jiżguraw il-ksib u t-twettiq ta’ l-għanijiet u l-prinċipji tal-FSK,
   FTIEHMU KIF ĠEJ:
   Artikolu 1
   Ir-Repubblika tal-Bulgarija u r-Rumanija għandhom ikunu Partijiet fil-Ftehim ta’ Sħubija u Kooperazzjoni li jistabbilixxi Sħubija bejn il-Komunitajiet Ewropej u l-Istati Membri tagħhom, minn naħa waħda, u r-Repubblika ta’ l-Użbekistan, min-naħa l-oħra, iffirmat f’Firenze fil-21 ta’ Ġunju 1996 u li daħal fis-seħħ fl-1 ta’ Lulju 1999 (minn hawn ‘il quddiem ‘il-Ftehim’) u għandhom rispettivament jadottaw u jieħdu nota bl-istess mod, tat-testi tal-Ftehim, kif ukoll tad-Dikjarazzjonijiet Konġunti, Skambji ta’ Ittri u d-Dikjarazzjonijiet mir-Repubblika ta’ l-Użbekistan annessi ma’ l-Att Finali ffirmat fl-istess data u l-Protokoll għall-Ftehim tat-30 ta’ April 2004, li daħal fis-seħħ fl-1 ta’ Novembru 2005.
   Artikolu 2
   Dan il-Protokoll għandu jifforma parti integrali mill-Ftehim.
   Artikolu 3
   1.   Dan il-Protokoll għandu jkun approvat mill-Komunitajiet, mill-Kunsill ta’ l-Unjoni Ewropea f’isem l-Istati Membri, u mir-Repubblika ta’ l-Użbekistan skond il-proċeduri tagħhom stess.
   2.   Il-Partijiet għandhom jinnotifikaw lil xulxin bit-twettiq tal-proċeduri korrispondenti msemmija fil-paragrafu preċedenti. L-istrumenti ta’ approvazzjoni għandhom jiġu ddepożitati għand is-Segretarjat Ġenerali tal-Kunsill ta’ l-Unjoni Ewropea.
   Artikolu 4
   1.   Dan il-Protokoll għandu jidħol fis-seħħ fl-ewwel jum ta’ l-ewwel xahar wara d-data tad-depożitu ta’ l-aħħar strument ta’ approvazzjoni.
   2.   Sakemm tasal id-data li jidħol fis-seħħ, dan il-Protokoll għandu japplika temporanjament b’effett mill-1 ta’ Jannar 2007.
   Artikolu 5
   1.   It-testi tal-Ftehim, l-Att Finali u d-dokumenti kollha annessi miegħu, kif ukoll il-Protokoll għall-Ftehim tat-30 ta’ April 2004, huma miktuba bil-lingwa Bulgara u dik Rumena.
   2.   Huma annessi ma’ dan il-Protokoll u huma awtentiċi daqs it-testi fil-lingwi l-oħra kollha li fihom huma miktuba l-Ftehim, l-Att Finali u d-dokumenti annessi miegħu, kif ukoll il-Protokoll tal-Ftehim tat-30 ta’ April 2004.
   Artikolu 6
   Dan il-Ftehim huwa miktub b’żewġ kopji fil-lingwa Bulgara, Ċeka, Daniża, Olandiża, Ingliża, Estonjana, Finlandiża, Franċiża, Ġermaniża, Griega, Ungeriża, Taljana, Latvjana, Litwana, Maltija, Pollakka, Portugiża, Rumena, Slovakka, Slovena, Spanjola, Żvediża u Użbeka, u kull wieħed minn dawn it-testi huwa ugwalment awtentiku.

      Съставено в Брюксел на двадесетия ден от м. май две хиляди и осма година.
      Hecho en Bruselas, el veinte de mayo de dos mil ocho.
      V Bruselu dne dvacátého května dva tisíce osm.
      Udfærdiget i Bruxelles den tyvende maj to tusind og otte.
      Geschehen zu Brüssel am zwanzigsten Mai zweitausendacht.
      Kahe tuhande kaheksanda aasta maikuu kahekümnendal päeval Brüsselis.
      'Εγινε στις Βρυξέλλες, στις είκοσι Μαΐου δύο χιλιάδες οκτώ.
      Done at Brussels on the twentieth day of May in the year two thousand and eight.
      Fait à Bruxelles, le vingt mai deux mille huit.
      Fatto a Bruxelles, addì venti maggio duemilaotto.
      Briselē, divtūkstoš astotā gada divdesmitajā maijā.
      Priimta du tūkstančiai aštuntų metų gegužės dvidešimtą dieną Briuselyje.
      Kelt Brüsszelben, a kétezer-nyolcadik év május huszadik napján.
      Magħmul fi Brussell, fl-għoxrin jum ta’ Mejju tas-sena elfejn u tmienja.
      Gedaan te Brussel, de twintigste mei tweeduizend acht.
      Sporządzono w Brukseli, dnia dwudziestego maja roku dwa tysiące ósmego.
      Feito em Bruxelas, em vinte de Maio de dois mil e oito.
      Încheiat la Bruxelles, la douăzeci mai două mii opt.
      V Bruseli dvadsiateho mája dvetisícosem.
      V Bruslju, dne dvajsetega maja leta dva tisoč osem.
      Tehty Brysselissä kahdentenakymmenentenä päivänä toukokuuta vuonna kaksituhattakahdeksan.
      Utfärdat i Bryssel den tjugonde maj tjugohundraåtta.

         За дьржавите-членки
         Por los Estados miembros
         Za členské státy
         For medlemsstaterne
         Für die Mitgliedstaaten
         Liikmesriikide nimel
         Για τα κράτη μέλη
         For the Member States
         Pour les États membres
         Per gli Stati membri
         Dalīvalstu vārdā
         Valstybių narių vardu
         A tagállamok részéről
         Għall-Istati Membri
         Voor de lidstaten
         W imieniu państw członkowskich
         Pelos Estados-Membros
         Pentru statele membre
         Za členské štáty
         Za države članice
         Jäsenvaltioiden puolesta
         På medlemsstaternas vägnar

         За Европейската общност
         Por las Comunidades Europeas
         Za Evropská společenství
         For De Europæiske Fællesskaber
         Für die Europäischen Gemeinschaften
         Euroopa ühenduste nimel
         Για τις Ευρωπαϊκές Κοινότητες
         For the European Communities
         Pour les Communautés européennes
         Per le Comunità europee
         Eiropas Kopienu vārdā
         Europos Bendrijų vardu
         Az Európai Közösségek részéről
         Għall-Komunitajiet Ewropej
         Voor de Europese Gemeenschappen
         W imieniu Wspólnot Europejskich
         Pelas Comunidades Europeias
         Pentru Comunitatea Europenă
         Za Európske spoločenstvá
         Za Evropske skupnosti
         Euroopan yhteisöjen puolesta
         På Europeiska gemenskapernas vägnar

         За Република Узбекистан
         Por la República de Uzbekistán
         Za Uzbeckou republiku
         For Republikken Usbekistan
         Für die Republik Usbekistan
         Usbekistani Vabariigi nimel
         Για τη Δημοκρατία του Ουζμπεκιστάν
         For the Republic of Uzbekistan
         Pour la République d’Ouzbékistan
         Per la Repubblica dell’Uzbekistan
         Uzbekistānas Republikas vārdā
         Uzbekistano Respublikos vardu
         Az Üzbég Köztársaság részéről
         Għar-Repubblika ta' l-Użbekistan
         Voor de Republiek Oezbekistan
         W imieniu Republiki Uzbekistanu
         Pela República do Usbequistão
         Pentru Republica Uzbekistan
         Za Uzbeckú republiku
         Za Republiko Uzbekistan
         Uzbekistanin tasavallan puolesta
         På Republiken Uzbekistans vägnar


title: 2009/642/KE: Deċiżjoni tal-Parlament Ewropew tat- 23 ta’ April 2009 dwar l-għeluq tal-kontijiet tas-Seba’, it-Tmien u d-Disa’ Fondi Ewropej ta’ Żvilupp għas-sena finanzjarja 2007

text:
               26.9.2009

               MT

               Il-Ġurnal Uffiċjali tal-Unjoni Ewropea

               L 255/110

         DEĊIŻJONI TAL-PARLAMENT EWROPEW
   tat-23 ta’ April 2009
   dwar l-għeluq tal-kontijiet tas-Seba’, it-Tmien u d-Disa’ Fondi Ewropej ta’ Żvilupp għas-sena finanzjarja 2007
   (2009/642/KE)
   IL-PARLAMENT EWROPEW,

               —

               wara li kkunsidra r-rapport tal-Kummissjoni dwar is-segwitu tad-deċiżjonijiet ta’ kwittanza tal-2006 (COM(2008)0629 u l-anness tiegħu SEC(2008) 2579),

               —

               wara li kkunsidra d-dikjarazzjonijiet finanzjarji u l-kontijiet ta’ dħul u nfiq għas-Seba’, it-Tmien u d-Disa’ Fondi Ewropej għall-Iżvilupp għas-sena finanzjarja 2007 (COM(2008)0490 – C6-0296/2008),

               —

               wara li kkunsidra r-rapport dwar il-ġestjoni finanzjarja tas-Seba’, it-Tmien u d-Disa’ Fondi Ewropej għall-Iżvilupp għas-sena 2007 (COM(2008) 224),

               —

               wara li kkunsidra r-rapport annwali tal-Qorti tal-Awdituri dwar l-attivitajiet iffinanzjati mis-Seba’, it-Tmien u d-Disa’ Fondi Ewropej għall-Iżvilupp għas-sena finanzjarja 2007, flimkien mat-tweġibiet tal-Kummissjoni (1),

               —

               wara li kkunsidra d-dikjarazzjoni ta’ assigurazzjoni dwar l-affidabilità tal-kontijiet, kif ukoll il-legalità u r-regolarità tat-tranżazzjonijiet li fuqhom hija bbażata, ipprovduta mill-Qorti tal-Awdituri skont l-Artikolu 248 tat-Trattat KE (2),

               —

               wara li kkunsidra r-rakkomandazzjonijiet tal-Kunsill tat-10 ta’ Frar 2009 (5042/2009 – C6-0057/2009, 5044/2009 – C6-0058/2009, 5045/2009 – C6-0059/2009),

               —

               wara li kkunsidra l-Ftehim ta’ Sħubija bejn il-membri tal-Grupp ta’ Stati Afrikani, tal-Karibew u tal-Paċifiku fuq naħa waħda, u l-Komunità Ewropea u l-Istati Membri tagħha fuq in-naħa l-oħra, iffirmat f’Cotonou fit-23 ta’ Ġunju 2000 (3) u rivedut fil-Lussemburgu fil-25 ta’ Ġunju 2005 (4),

               —

               wara li kkunsidra d-Deċizjoni tal-Kunsill 2001/822/KE tas-27 ta’ Novembru 2001 dwar l-assoċjazzjoni tal-pajjizi u territorji extra-Ewropej mal-Komunità Ewropea (id-‘Deċiżjoni ta’ Assoċjazzjoni tal-pajjizi u territorji extra-Ewropej) (5), emendata mid-Deċiżjoni tal-Kunsill 2007/249/KE tad-19 ta’ Marzu 2007 (6),

               —

               wara li kkunsidra l-Artikolu 33 tal-Ftehim Intern tal-20 ta’ Diċembru 1995, bejn ir-Rappreżentanti tal-Gvernijiet tal-Istati Membri li jiltaqgħu fi ħdan il-Kunsill, dwar il-finanzjament u l-amministrazzjoni tal-għajnuna Komunitarja skont it-Tieni Protokoll Finanzjarju għar-Raba’ Konvenzjoni ACP-KE (7),

               —

               wara li kkunsidra l-Artikolu 32 tal-Ftehim Intern tat-18 ta’ Settembru 2000, bejn ir-Rappreżentanti tal-Gvernijiet tal-Istati Membri li jiltaqgħu fi ħdan il-Kunsill, dwar il-finanzjament u l-amministrazzjoni tal-għajnuna Komunitarja skont il-Protokoll Finanzjarju għall-Ftehim ta’ Sħubija bejn l-Istati Afrikani, tal-Karibew u tal-Paċifiku u l-Komunità Ewropea u l-Istati Membri tagħha ffirmat f’Cotonou (Benin) fit-23 ta’ Ġunju 2000, u l-allokazzjoni tal-assistenza finanzjarja lill-Pajjiżi u t-Territorji Extra-Ewropej li għalihom tapplika r-Raba’ Parti tat-Trattat KE (8),

               —

               wara li kkunsidra l-Artikolu 276 tat-Trattat KE,

               —

               wara li kkunsidra l-Artikolu 74 tar-Regolament Finanzjarju tas-16 ta’ Ġunju 1998 applikabbli għal koperazzjoni fl-iffinanzjar tal-iżvilupp taħt ir-raba’ Konvenzjoni ACP-KE (9),

               —

               wara li kkkunsidra l-Artikolu 119 tar-Regolament Finanzjarju tas-27 ta’ Marzu 2003 li japplika għad-Disa’ Fond Ewropew għall-Iżvilupp (10),

               —

               wara li kkunsidra l-Artikoli 70 u 71, it-tielet inċiż tar-Regoli ta’ Proċedura tiegħu, u l-Anness V tagħhom,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Iżvilupp (A6-0159/2009),

               1.

               Jinnota l-kontijiet annwali finali tas-Seba’, it-Tmien u d-Disa’ Fondi Ewropej għall-Iżvilupp kif jidhru fit-tabella 1 tar-rapport annwali tal-Qorti tal-Awdituri;

               2.

               Japprova l-għeluq tal-kontijiet tas-Seba’, it-Tmien u d-Disa’ Fondi Ewropej ta’ Żvilupp għas-sena finanzjarja 2007;

               3.

               Jagħti istruzzjonijiet lill-President tiegħu biex jgħaddi din id-Deciżjoni lill-Kunsill, lill-Kummissjoni, lill-Qorti tal-Ġustizzja, lill-Qorti tal-Awdituri, lill-Bank Ewropew tal-Investiment, u lill-gvernijiet u lill-parlamenti tal-Istati Membri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Hans-Gert PÖTTERING

            Is-Segretarju Ġenerali

         Klaus WELLE

      (1)  ĠU C 286, 10.11.2008, p. 273.

      (2)  ĠU C 277, 31.10.2008, p. 243.

      (3)  ĠU L 317, 15.12.2000, p. 3.

      (4)  ĠU L 287, 28.10.2005, p. 1.

      (5)  ĠU L 314, 30.11.2001, p. 1 u ĠU L 324, 7.12.2001, p. 1.

      (6)  ĠU L 109, 26.4.2007, p. 33.

      (7)  ĠU L 156, 29.5.1998, p. 108.

      (8)  ĠU L 317, 15.12.2000, p. 355.

      (9)  ĠU L 191, 7.7.1998, p. 53.

      (10)  ĠU L 83, 1.4.2003, p. 1.


title: 2013/33/UE: Deċiżjoni tal-Kunsill tal- 20 ta' Diċembru 2012 li taħtar erba' membri tal-Bord Amministrattiv tal-Aġenzija Ewropea għall-Mediċini (EMA)

text:
               18.1.2013

               MT

               Il-Ġurnal Uffiċjali tal-Unjoni Ewropea

               L 14/18

         DEĊIŻJONI TAL-KUNSILL
   tal-20 ta' Diċembru 2012
   li taħtar erba' membri tal-Bord Amministrattiv tal-Aġenzija Ewropea għall-Mediċini (EMA)
   (2013/33/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra r-Regolament (KE) Nru 726/2004 tal-Parlament Ewropew u tal-Kunsill tal-31 ta' Marzu 2004 li jistabbilixxi proċeduri Komunitarji għall-awtorizzazzjoni u s-sorveljanza ta' prodotti mediċinali għall-użu mill-bniedem u veterinarju u li jistabbilixxi l-Aġenzija Ewropea għall-Mediċini (1), u b'mod partikolari l-Artikolu 65(1) u 65(4) tiegħu,
   Wara li kkunsidra l-lista tal-kandidati mħejjija mill-Kummissjoni fit-8 ta' Awwissu 2012,
   Wara li kkunsidra l-opinjoni tal-Parlament Ewropew,
   ADOTTA DIN ID-DEĊIŻJONI:
   Artikolu 1
   Nikolaos DEDES, imwieled fil-15 ta' Diċembru 1966, Christophe HUGNET, imwieled fl-1 ta' Frar 1971, Wolf-Dieter LUDWIG, imwieled fil-31 ta' Jannar 1952, u Wim WIENTJES, imwieled fis-16 ta' Settembru 1937 huma b'dan maħtura bħala membri tal-Bord Amministrattiv tal-Aġenzija Ewropea għall-Mediċini għal perijodu ta' tliet snin.
   Artikolu 2
   Id-data li fiha jibda l-perijodu ta' tliet snin imsemmi fl-Artikolu 1 għandha tkun determinata mill-Bord ta' Amministrattiv tal-Aġenzija Ewropea għall-Mediċini.

      Magħmul fi Brussell, l-20 ta’ Diċembru 2012.

            Għall-Kunsill

            Il-President

         E. FLOURENTZOU

      (1)  ĠU L 136, 30.4.2004, p. 1.


title: 2014/783/UE: Deċiżjoni tal-Kunsill tas- 7 ta' Novembru 2014 dwar il-pożizzjoni li għandha tiġi adottata, f'isem l-Unjoni Ewropea, fi ħdan il-Kumitat Konġunt taż-ŻEE fir-rigward ta' emenda għall-Protokoll 31 tal-Ftehim ŻEE, dwar kooperazzjoni f'oqsma speċifiċi li ma jagħmlux parti mill-erba' libertajiet (Programm tas-Saħħa)

text:
                  13.11.2014

                  MT

                  Il-Ġurnal Uffiċjali tal-Unjoni Ewropea

                  L 328/37

            DEĊIŻJONI TAL-KUNSILL
      tas-7 ta' Novembru 2014
      dwar il-pożizzjoni li għandha tiġi adottata, f'isem l-Unjoni Ewropea, fi ħdan il-Kumitat Konġunt taż-ŻEE fir-rigward ta' emenda għall-Protokoll 31 tal-Ftehim ŻEE, dwar kooperazzjoni f'oqsma speċifiċi li ma jagħmlux parti mill-erba' libertajiet (Programm tas-Saħħa)

         (2014/783/UE)

      IL-KUNSILL TAL-UNJONI EWROPEA,
      Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 168(5) flimkien mal-Artikolu 218(9) tiegħu,
      Wara li kkunsidra r-Regolament tal-Kunsill (KE) Nru 2894/94 tat-28 ta' Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea (1), u b'mod partikolari l-Artikolu 1(3) tiegħu,
      Wara li kkunsidra l-proposta mill-Kummissjoni Ewropea,
      Billi:

                  (1)

                  Il-Ftehim dwar iż-Żona Ekonomika Ewropea (2) (“il-Ftehim ŻEE”) daħal fis-seħħ fl-1 ta' Jannar 1994.

                  (2)

                  Skont l-Artikolu 98 tal-Ftehim ŻEE, il-Kumitat Konġunt taż-ŻEE jista' jiddeċiedi li jemenda, fost l-oħrajn, il-Protokoll 31 tal-Ftehim ŻEE.

                  (3)

                  Il-Protokoll 31 tal-Ftehim ŻEE fih dispożizzjonijiet u arranġamenti dwar kooperazzjoni f'oqsma speċifiċi li ma jagħmlux parti mill-erba' libertajiet.

                  (4)

                  Huwa xieraq li l-kooperazzjoni tal-Partijiet Kontraenti tiġi estiża għall-Ftehim ŻEE sabiex tinkludi r-Regolament (UE) Nru 282/2014 tal-Parlament Ewropew u tal-Kunsill. (3)

                  (5)

                  Huwa xieraq li l-parteċipazzjoni tal-Istati tal-EFTA fl-attivitajiet li jirriżultaw mir-Regolament (UE) Nru 282/2014 jibdew mill-1 ta' Jannar 2014 irrispettivament minn metad-Deċiżjoni tal-Kumitat Konġunt taż-ŻEE annessa ma' din id-Deċiżjoni tiġi adottata, jew jekk it-twettiq tar-rekwiżiti kostituzzjonali għal din id-Deċiżjoni tal-Kumitat Konġunt taż-ŻEE, jekk ikun hemm, jiġix innotifikat wara l-10 ta' Lulju 2014.

                  (6)

                  Entitajiet stabbiliti fl-Istati tal-EFTA għandhom ikunu intitolati jipparteċipaw f'attivitajiet li jibdew qabel id-dħul fis-seħħ tad-Deċiżjoni tal-Kumitat Konġunt taż-ŻEE annessa ma' din id-Deċiżjoni. L-ispejjeż imġarrba għal dawn l-attivitajiet, li l-implimentazzjoni tagħhom tibda wara l-1 ta' Jannar 2014, jistgħu jitqiesu bħala eliġibbli bl-istess kundizzjonijiet bħal dawk applikabbli għal spejjeż imġarrba minn entitajiet stabbiliti fl-Istati Membri tal-Unjoni sakemm id-Deċiżjoni tal-Kumitat Konġunt taż-ŻEE tidħol fis-seħħ qabel it-tmiem tal-azzjoni kkonċernata.

                  (7)

                  Għalhekk, il-Protokoll 31 tal-Ftehim ŻEE għandu jiġi emendat sabiex jippermetti li din il-kooperazzjoni estiża sseħħ mill-1 ta' Jannar 2014.

                  (8)

                  Il-pożizzjoni tal-Unjoni fil-Kumitat Konġunt taż-ŻEE għandha għalhekk tkun ibbażata fuq l-abbozz ta' deċiżjoni li jinsab mehmuż,

            ADOTTA DIN ID-DEĊIŻJONI:
      Artikolu 1
      Il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE dwar l-emenda proposta għall-Protokoll 31 tal-Ftehim ŻEE, dwar kooperazzjoni f'oqsma speċifiċi barra mill-erba' libertajiet, għandha tkun ibbażata fuq l-abbozz tad-deċiżjoni tal-Kumitat Konġunt taż-ŻEE mehmuż ma' din id-Deċiżjoni.
      Artikolu 2
      Din id-Deċiżjoni għandha tidħol fis-seħħ fid-data tal-adozzjoni tagħha.

         Magħmul fi Brussell, is-7 ta' Novembru 2014.

               Għall-Kunsill

               Il-President

            P. C. PADOAN

         (1)  ĠU L 305, 30.11.1994, p. 6.

         (2)  ĠU L 1, 3.1.1994, p. 3.

         (3)  Ir-Regolament (UE) Nru 282/2014 tal-Parlament Ewropew u tal-Kunsill tal-11 ta' Marzu 2014 dwar it-twaqqif tat-tielet Programm għal azzjoni tal-Unjoni fil-qasam tas-saħħa (2014-2020) u li jħassar id-Deċiżjoni Nru 1350/2007/KE (ĠU L 86, 21.3.2014, p. 1).

         ABBOZZ
         DEĊIŻJONI TAL-KUMITAT KONĠUNT TAŻ-ŻEE Nru …/2014
         ta'
         li temenda l-Protokoll 31 tal-Ftehim ŻEE, dwar kooperazzjoni f'oqsma speċifiċi li ma jagħmlux parti mill-erba' libertajiet
         IL-KUMITAT KONĠUNT TAŻ-ŻEE,
         Wara li kkunsidra l-Ftehim dwar iż-Żona Ekonomika Ewropea (“il-Ftehim ŻEE”), u partikolarment l-Artikoli 86 u 98 tiegħu,
         Billi:

                     (1)

                     Huwa xieraq li tiġi estiża l-kooperazzjoni bejn il-Partijiet Kontraenti għall-Ftehim ŻEE sabiex tinkludi r-Regolament (UE) Nru 282/2014 tal-Parlament Ewropew u tal-Kunsill tal-11 ta' Marzu 2014 dwar it-twaqqif tat-tielet Programm għal azzjoni tal-Unjoni fil-qasam tas-saħħa (2014-2020) u li jħassar id-Deċiżjoni Nru 1350/2007/KE (1).

                     (2)

                     Huwa xieraq li l-parteċipazzjoni tal-Istati tal-EFTA fl-attivitajiet li jirriżultaw mir-Regolament (UE) Nru 282/2014 tibda mill-1 ta' Jannar 2014, irrispettivament minn meta din id-Deċiżjoni tiġi adottata, jew jekk it-twettiq tar-rekwiżiti kostituzzjonali għal din id-Deċiżjoni, jekk ikun hemm, ikun innotifikat wara l-10 ta' Lulju 2014.

                     (3)

                     Entitajiet stabbiliti fl-Istati tal-EFTA għandhom ikunu intitolati li jipparteċipaw f'attivitajiet li jibdew qabel id-dħul fis-seħħ ta' din id-Deċiżjoni. L-ispejjeż imġarrba għal dawn l-attivitajiet, li l-implimentazzjoni tagħhom tibda wara l-1 ta' Jannar 2014, jistgħu jitqiesu bħala eliġibbli taħt l-istess kundizzjonijiet bħal dawk applikabbli għal spejjeż imġarrba minn entitajiet stabbiliti fl-Istati Membri tal-UE sakemm din id-Deċiżjoni tidħol fis-seħħ qabel it-tmiem tal-azzjoni kkonċernata.

                     (4)

                     Għalhekk, il-Protokoll 31 tal-Ftehim ŻEE għandu jiġi emendat sabiex din il-kooperazzjoni estiża tkun tista' tibda sseħħ mill-1 ta' Jannar 2014,

               ADOTTA DIN ID-DEĊIŻJONI:
         Artikolu 1
         L-inċiż li ġej jiżdied fil-paragrafu 1 tal-Artikolu 16 tal-Protokoll 31 tal-Ftehim ŻEE:

                     “—

                        32014 R 0282: Ir-Regolament (UE) Nru 282/2014 tal-Parlament Ewropew u tal-Kunsill tal-11 ta' Marzu 2014 dwar l-istabbiliment tat-tielet programm ta' azzjoni tal-Unjoni fil-qasam tas-saħħa (2014-2020) u li jħassar id-Deċiżjoni Nru 1350/2007/KE (ĠU L 86, 21.3.2014, p. 1).
                     L-ispejjeż imġarrba għal attivitajiet li l-implimentazzjoni tagħhom tibda wara l-1 ta' Jannar 2014, jistgħu jitqiesu bħala eliġibbli mill-bidu tal-azzjoni taħt il-ftehim tal-għotja jew id-deċiżjoni tal-għotja konċernati dment li d-deċiżjoni tal-Kumitat Konġunt taż-ŻEE Nru …/2014 tal-… tidħol fis-seħħ qabel tmiem l-azzjoni.
                     Il-Liechtenstein għandu jiġi eżentat mill-parteċipazzjoni f'dan il-programm u milli jagħti kontribut finanzjarju għalih.”

               Artikolu 2
         Din id-Deċiżjoni għandha tidħol fis-seħħ fil-jum wara l-aħħar notifika skont l-Artikolu 103(1) tal-Ftehim ŻEE (*).
         Hija għandha tibda tapplika mill-1 ta' Jannar 2014.
         Artikolu 3
         Din id-Deċiżjoni għandha tiġi ppubblikata fit-Taqsima taż-ŻEE u fis-Suppliment taż-ŻEE ta' Il-Ġurnal Uffiċjali tal-Unjoni Ewropea.

            Magħmul fi Brussell,

                  Għall-Kumitat Konġunt taż-ŻEE

                  Il-President

                  Is-Segretarji

                  għall-Kumitat Konġunt taż-ŻEE

            (1)  ĠU L 86, 21.3.2014, p. 1.

            (*)  [L-ebda rekwiżiti kostituzzjonali ma huma indikati.] [Rekwiżiti kostituzzjonali indikati.]